Ευαγγελία Λάππα

**Το ημερολόγιο του Μοναστηρίου**

*(Εικόνα image\_afierwshs.jpg)*

*Η κα. Βιολέττα Σμυρνιού - Παπαθανασίου με το Μοναστήρι.
Μέχρι την κοίμησή της πάλεψε να μην λησμονηθεί η ιστορική πόλη του Μοναστηρίου. Τώρα στον ουρανό μαζί με τους άλλους αγγέλους προσεύχεται και βοηθάει το Μοναστήρι, την αγαπημένη της πατρίδα.*

*Στην ένδοξη πόλη του Μοναστηρίου Πελαγονίας, που προσωποποιημένη πρωταγωνιστεί σ’ αυτή την ιστορία και αγωνίζεται ακόμα στην αφάνεια.

Στο σύνδεσμο Μοναστηριωτών και των Πέριξ «Η Καρτερία» τ**ης Θεσσαλονίκης, που τη στηρίζει και εις τη μνήμην της προέδρου του, κα. Βιολέτας Σμυρνιού – Παπαθανασίου, που μας βλέπει από κει ψηλά στον ουρανό.

Στον Συνταγματάρχη (ΜΧ) Παναγιώτη Σπυρόπουλο, Ιστορικό της Διεύθυνσης Ιστορίας Στρατού (Δ.Ι.Σ) που σαν αληθινός πατριώτης μου μετάδωσε το πνεύμα των Μακεδονομάχων και με βοήθησε να βρω κατάλληλες και αξιόπιστες πηγές.*

*Στην Ιστορικό- Φιλόλογο μου, στο Γυμνάσιο, κα. Μαρία Τσακίρη (σεναριογράφο και σκηνοθέτη της ταινίας «Παύλος Μελάς - Γράμματα από τη Μακεδονία» που με ενέπνευσε.*

# Εισαγωγή

Όλοι ξέρουμε πως η Ελλάδα έχει προσφέρει πάρα πολλά στην ανθρωπότητα. Κάποια μέρη της, κάποιες από τις πόλεις της, έχουν μείνει στην ιστορία και έχουν γραφτεί πολλά γι αυτές, όπως η Αθήνα, η Θεσσαλονίκη, τα Γιάννενα κτλ. Άλλες πάλι βρίσκονται στην αφάνεια. Δεν τιμούνται για κανένα λόγο, μόλις και μετά βίας υπάρχουν στα χωρία των βιβλίων. Δεν γίνεται αναφορά γι αυτές στις ιστορικές ομιλίες και αγνοούνται στις ιστορικές εκδηλώσεις. Και ποια η δικαιολογία για όλα αυτά; «Δεν είναι μέσα στα σύνορα της Ελλάδας, ανήκουν στην τάδε χώρα, δεν ξέρουμε τίποτε, άρα δεν έχουν καμία αξία, δεν πρόσφεραν τίποτα!» Πόσο μας απατούν όμως τα φαινόμενα! Αυτές οι πόλεις, που λέμε ότι δεν έχουν αξία, όχι μόνο πρόσφεραν τόσα ανεκτίμητα αγαθά κι τόσο σημαντικές υπηρεσίες στους αγώνες του Έθνους, ήταν και οι ίδιες μάνες της ελευθερίας!

Ανάμεσα σ’ αυτές, τις λησμονημένες πόλεις, είναι και η πόλη Μοναστήρι. Είναι μια μεγάλη πόλη που βρίσκεται βόρεια της Φλώρινας, κοντά στους πρόποδες του όρους Βαρνούντα, ανατολικά της λίμνης Πρέσπας και την κατέχει το σημερινό κράτος των Σκοπίων.

Ιδρύθηκε το 357 π. Χ. από το Φίλιππο τον Β’, πατέρα του Μεγάλου Αλεξάνδρου με το όνομα Ηράκλεια Λυγκιστίδος και ήταν προπύργιο του ελληνικού βασιλείου των Μακεδόνων. Στη Ρωμαϊκή εποχή, ήταν σημαντικός σταθμός στην Εγνατία Οδό που ένωνε την Ανατολή με τη Δύση. Στην πάροδο των χρόνων όμως, λόγω της γεωγραφικής της θέσης, η πόλη λεηλατούταν συνέχεια από βάρβαρους επιδρομείς κι έκτοτε άρχισε να ξεχνιέται. Όταν κατακτάται απ’ τους Τούρκους, παίρνει τη γνωστή του ονομασία Μοναστήρι επειδή οι περισσότεροι κάτοικοί της πόλης ήταν μοναχοί και γίνεται σταδιακά μεγάλη πόλη και έπειτα πρωτεύουσα του ομώνυμου Βιλαετίου[[1]](#footnote-1) της Οθωμανικής αυτοκρατορίας. Εκεί μένει να αγωνίζεται πάντοτε για την ελευθερία και την ένωση με την Ελλάδα και να δίνει το παρόν στους αγώνες εναντίον των διεκδικητών Βουλγάρων, Ρουμάνων κι άλλων ως τους Βαλκανικούς πολέμους το 1912. Όμως, αντί να μπει θριαμβευτής ο ελληνικός στρατός, αντί να ελευθερωθεί και να γένει ελληνικό, πουλήθηκε στους Σέρβους για είκοσι χιλιάδες λίρες! Έκτοτε, αφού εναλλάσσεται βασανιστικά στην κυριαρχία Σέρβων και Βουλγάρων, σήμερα κατέχεται από το κράτος των Σκοπίων.

Στο *Ημερολόγιο του Μοναστηρίου* εξιστορείται η ιστορία του Μοναστηρίου, το οποίο ενσαρκώνει ένα νεαρό κορίτσι, που γράφει στο ημερολόγιό του τα σημαντικότερα από τα γεγονότα που γίνονται γύρω του. Τα συναισθήματα που προκαλούν τα γεγονότα, τι βλέπει, τι της συνέβη μέσα κι έξω της. Ξεκινά από τα αρχαία χρόνια, περιγράφει τους αγώνες εναντίον των διεκδικητών της και φτάνει ως τους Βαλκανικούς πολέμους, όπου, χωρίς καν να το υποψιάζεται η ίδια, σβήνονται σε μια μέρα όλα τα όνειρά της.

Ευαγγελία Λάππα

*(Εικόνα image\_eisagwgh.jpg)*

*Το Μοναστήρι γράφει ημερολόγιο*

# Προ Χριστού (π. Χ.)

*(εικόνα image\_-0335.jpg)*

## 30η Μαΐου 335

*Το Μοναστήρι ιδρύεται το 357 π. Χ. ως Ηράκλεια Λυγκηστίς, από τον βασιλιά της Μακεδονίας, το Φίλιππο τον Β’, πατέρα του Μεγάλου Αλεξάνδρου όταν κατακτά την περιοχή της Λυγκηστίδος.*

Είναι Μάης. Μάης του 335. Βλέπω ένα πουλάκι που κελαηδάει σ’ ένα κλαδί. Σταματώ να τ’ ακούσω. Το κελάηδημα του κάτω από το μεσημεριανό ήλιο μου φαίνεται τόσο γλυκό. Πιο γλυκό ακόμη κι απ’ τον ήχο του αυλού, σαν τραγουδά. Σαν κάποιον να υμνεί. Αφήνω το σπαθί μου στο έδαφος. Προσπαθώ να τραγουδήσω κι εγώ μαζί του. Δεν τα καταφέρνω. Νιώθω πως έχω αδύναμη φωνή για να φτάσω το τόνο της λαλιάς του. Το πουλάκι ανοίγει τις φτερούγες του. Αφήνει το κλαδί και πετάει. Πετάει ψηλά. Μένω να το κοιτώ. Αυτό χάνεται. Κι ο χρόνος κυλά.

Αχ! Νιώθω ένα τσίμπημα στον δεξί μου ώμο. Κάνω μια κίνηση με το χέρι μου να δω τι είναι. Βλέπω το πουλάκι να κάθεται επάνω μου. Ξεφυσώ από ανακούφιση.

* Χαίρε, μου λέει μ’ ανθρώπινη φωνή.
* Χαίρε, του απαντώ δειλά.
* Ποια είσαι; Με ρωτάει, δεν σ’ έχω ξαναδεί εδώ!
* Είμαι η Ηράκλεια Λύγκου, η θυγατέρα του βασιλιά Φιλίππου.
* Του βασιλιά της Μακεδονίας;
* Ναι.
* Πω πω! Κάνει ενθουσιασμένο το πουλί, τι τιμή σου χει κάνει ο Θεός να σαι θυγατέρα αυτού του σπουδαίου ανθρώπου!
* Τι εννοείς; Τολμώ να το ρωτήσω.

Το πουλί γελάει.

* Μα δεν ξέρεις πως αυτός είχε σκοπό να κάνει συμμάχους όλα τα παιδιά της Ελλάδος για να ελευθερώσει την Ανατολή. Κρίμα που τον σκότωσαν όμως και δεν πρόλαβε ο ίδιος. Ε, δε μου λες; Τα ξέρεις αυτά ή όχι;
* Ω, τι λες! Του λέω γελώντας. Αυτά τα ξέρω και με το παραπάνω… είναι δυνατόν η θυγατέρα του βασιλιά να μην τα ξέρει αυτά!
* Αλήθεια, ποια από τις γυναίκες του Φιλίππου είναι η μητέρα σου; Με ρωτά.
* Η Ολυμπιάς, του απαντώ.

Το πουλάκι τινάζει τα πούπουλά του πάνω μου.

* Α! Καλά το φαντάστηκα! Της μοιάζεις πολύ στον τρόπο που μιλάς!

Ακούγονται βήματα… και το πουλάκι τρομάζει.

* Πρέπει να φύγω! Μου λέει και φεύγει.

Το κοιτάζω που χάνεται στο βαθύ γαλάζιο τ’ ουρανού. Μοιάζει λες, και ξεπρόβαλε από κει, συλλογιέμαι.

* Τι κοιτάς εκεί, Ηράκλεια; Ακούω τη χαρούμενη φωνή του αδελφού μου.

Γυρίζω το κεφάλι μου… και βλέπω τον Αλέξανδρο να με κοιτά χαμογελαστός. Του χαμογελάω και γω.

* Πως κι από τα μέρη μου, Αλέξανδρε; Τον ρωτώ.
* Ήρθα να σ’ αποχαιρετίσω, Ηράκλεια, μου λέει, φεύγω για ξένους τόπους, για την Περσία.
* Δεν είναι λίγο επικίνδυνο για σένα, για εμάς, για την μάνα Ελλάδα, αδελφέ μου; Τι θα γίνει αν μας επιτεθούν, όσο εσύ θα λείπεις;

Ο Αλέξανδρος κοντοστέκεται.

* Αν τους κατακτήσω, δεν θα μας πειράξουν.
* Μα.. τολμώ να ρωτήσω, τι θα απογίνουν υπόλοιπα τα αδέλφια μου; Αν επαναστατήσει η Ήπειρος ή η Αθήνα, τι θα κάνουμε;

Ο Αλέξανδρος σηκώνεται. Με χτυπά φιλικά στη πλάτη.

* Μην ανησυχείς, αδελφούλα μου! Ο Αντίπατρος θα είναι εδώ και δεν θα σας πειράξει κανείς!

Τον αγκαλιάζω.

* Να προσέχεις!
* Μείνε ήσυχη, μεγάλη μου αδελφή! Σαν γυρίσω, θα σου φέρω του κόσμου τα καλά. Απ’ την Περσία κι ακόμα μακρύτερα, μου λέει.

Απομακρύνεται.

* Στο καλό, Αλέξανδρε! Στο καλό!

Μένω να τον κοιτάζω καθώς απομακρύνεται. Ίσως να είναι η τελευταία φορά που μιλάω μαζί του, αναλογίζομαι. Ένα κακός λογισμός, κάτι σαν μια κακή εικόνα, περνά απ’ το μυαλό μου, αλλά την διώχνω με ένταση.

## 10η Οκτωβρίου 148

*Μετά το θάνατο του Μεγάλου Αλεξάνδρου στη Βαβυλώνα στις 10 Ιουνίου 323, αρχίζει η παρακμή της Μακεδονίας καθώς κι όλης της Ελλάδας. Όλες οι πόλεις μάχονται να πάρουν την εξουσία με αποτέλεσμα όμως να αποδυναμώνονται. Αυτή τη κατάσταση την εκμεταλλεύονται οι Ρωμαίοι από τη περιοχή της Ιταλίας, οι οποίοι βάζουν στόχο την υποδούλωση της Ελλάδος στην αυτοκρατορία που χουν ήδη δημιουργήσει. Έτσι με ένα δόλωμα (το ότι τάχα θα λύσουν τα προβλήματά των Ελλήνων) την υποτάσσουν.*

Είναι μια βουβή, συννεφιασμένη μέρα του Οκτώβρη, του 148. Πάει να βραδιάσει. Πονώ. Θρηνώ. Μοιρολογώ. Δεν γίνεται να ‘ναι αλήθεια. Ο Αλέξανδρος ζει. Δεν θέλω να ξανακούσω ότι πέθανε, ότι πάει.

Αισθάνομαι ένα κενό. Σαν κάτι να λείπει από τη μάνα Ελλάδα. Κάτι που να την δυναμώνει κάτι που να την κάνει όπως πάντα άτρωτη.

Όμως… τι βλέπω από μακριά; Οι Ρωμαίοι έρχονται προς τα εδώ. Τι να θέλουν άραγε; αναρωτιέμαι. Τέτοια ώρα που είμαστε γεμάτοι με τόσα προβλήματα. Τι ανακατεύονται; Τι σκοπό να έχουν;

*Το 148 π. Χ. η Μακεδονία και μαζί και η πόλη του Ηρακλή πέφτει στα χέρια των Ρωμαίων. Ξεκινά μια περίοδος ευημερίας αλλά και αφάνειας.*

*(εικόνα image\_-0148.jpg)*

*Το Μοναστήρι κλαίει για τον Μέγα Αλέξανδρο*

# Μετά Χριστόν (μ. Χ.)

## 10η Σεπτεμβρίου 50

*«Και όραμα δια της νυκτός ώφθη τω Παύλω, ανήρ τις ην Μακεδών εστώς, παρακαλών αυτόν και λέγων, διαβάς εις Μακεδονίαν βοήθησον ημίν ». Είναι χαρακτηριστικό το κείμενο αυτό, όπου ο μαθητής και συνοδοιπόρος του Αποστόλου Παύλου, Ευαγγελιστής Λουκάς, αναφέρει ότι στο όραμα που είδε ο Απόστολος Παύλος ένας άνδρας Μακεδόνας στεκόταν όρθιος, και τον παρακαλούσε λέγοντάς του : «Πέρασε στη Μακεδονία και βοήθησέ μας» Είναι καταγεγραμμένα τα επόμενα Βήματα του Αποστόλου Παύλου, στο Βιβλίο των Πράξεων των Απόστολων, γύρω στο 50 μ.Χ, τα οποία ακολουθούν και σήμερα πλήθη προσκυνητών, από τα Ιεροσόλυμα στα παράλια της Μικράς Ασίας (Τρωάδα), και συνέχεια στη Σαμοθράκη (Παλαιόπολη), την Καβάλα (Νεάπολη) και τους Φιλίππους (Κρηνίδες), την Αμφίπολη, την Απολλωνία, τη Θεσσαλονίκη, τη Βέροια, την Αθήνα, τη Πρέβεζα και την Κόρινθο.*

Ανοίγω τα μάτια μου απότομα. Είναι ένα βράδυ του 50. Νοιώθω σαν κάποιος να με καλεί. Βλέπω ένα φως από μακριά. Φαίνεται πιο λαμπρό και απ’ τον ήλιο. Είναι άγνωστο όμως συνάμα και γνωστό. Πλησιάζει όλο και πιο κοντά.

Μα, τι βλέπω; Ένας άνθρωπος. Ένας απλός άνθρωπος. Μα πώς; Τι να τον κάνει τόσο διαφορετικό από τους άλλους; Μιλάει στον κόσμο. Όλοι τον κοιτούν με προσοχή. Τι να κάνει τον λόγο του τόσο σαγηνευτικό προς τα πλήθη.

Θέλω να ακούσω κι εγώ. Θέλω να μάθω και εγώ την αλήθεια.

Την μοναδική Αλήθεια.

*(εικόνα image\_0050.jpg)*

*Ο Απόστολος Παύλος, ο Απόστολος των εθνών.*

## 15η Ιουλίου 70

*Μόνο κοντά στη Ρώμη, εκατομμύρια Χριστιανοί είναι γνωστό ότι θάβονται στις κατακόμβες της, επί 3 αιώνες μέχρι το 400 μ.Χ.. Στον Ελλαδικό χώρο, 8.000 Έλληνες Χριστιανοί βρίσκουν ταφή στις Κατακόμβες της Μήλου κατά τους πρώτους 3 αιώνες μ.Χ.. Αυτό είναι ενδεικτικό στοιχείο της εξάπλωσης και αποδοχής του Χριστιανισμού και την αυτοκρατορική αποδοχή και υποστήριξη της νέας θρησκείας. Ο πληθυσμός της Μήλου τα πρώτα 100 μ.Χ. χρόνια ανέρχονται σε 20.000 ψυχές (Ρωμαίοι , Έλληνες, Εβραίοι και δούλοι).*

Είναι μια καλοκαιρινή νύχτα του Ιουλίου του 70. Θόρυβοι από παντού. Ακούω φωνές από κάθε κατεύθυνση. «Διωγμοί χριστιανών θα ναι» σκέφτομαι. Νιώθω πως δεν μπορώ να ησυχάσω.

* Γιατί κυνηγάνε τόσο πολύ το Χριστό; Αναρωτιέμαι, γιατί Τον μισούν τόσο; Τι κακό τους έκανε; Αφού Αυτός είναι η Αγάπη. Ήρθε στη γη για να μας σώσει, σταυρώθηκε κι αναστήθηκε για να μας αναστήσει από το θάνατο. Κι αυτοί; Για να σώσουν τον κόσμο Τον κυνηγούν; Τι τραγική ειρωνεία! Ποιόν πολεμούν; Τον Θεό; Τον Δημιουργό; Τη Ζωή; Δεν μπορώ να καταλάβω.

Πηγαίνω στο δωμάτιό μου. Κλείνω την πόρτα. Βάζω τη μπάρα επάνω της. Πάω προς το παράθυρο. Κοιτάζω μακριά. Μόνο τα μνημεία ξεχωρίζουν. Πόσο θα θελα να ‘ταν σταυροί, συλλογιέμαι.

Κλείνω το παράθυρο. Στρέφω το κορμί μου προς την ανατολή. Σταυρώνω τα χέρια μου. Γυρίζω το βλέμμα μου προς τον ουρανό. Γονατίζω.

* Θεέ μου, προσεύχομαι, φώτισε τους αλλόθρησκους να καταλάβουν την αλήθεια της χριστιανικής μας πίστης. Φώτισέ τους, να έρθουν κοντά Σου. Τόσο μορφωμένοι, τόσο έξυπνοι άνθρωποι, κρίμα είναι να μη γνωρίζουν Εσένα, την Μοναδική Αλήθεια.

*(εικόνα image\_0070.jpg)*

*Το Μοναστήρι προσεύχεται...*

## 3η Ιουλίου 313

*Μετά την έκδοση του περιβόητου διατάγματος των Μεδιολάνων το 313, ο Λικίνιος λίγα χρόνια αργότερα και συγκεκριμένα το 321 επαναφέρει τους διωγμούς με νέο διάταγμα εναντίον των χριστιανών, ενώ το 313 είχε αποφασιστεί, με πρώτον τον Κωνσταντίνο, να πάψουν οι διωγμοί. Επέρχεται η σύγκρουση μεταξύ των δύο και η ήττα του Λικινίου στις 3 Ιουλίου του 313 στην Αδριανούπολη.*

Παρακολουθώ από μακριά τη μάχη στα στέκια της Αδριανούπολης. Φαίνεται όμοια σαν και χτες, άνιση, σκληρή. Σαν θεριά μάχονται ο Κωνσταντίνος κι ο Λικίνιος. Το λάβαρο του Κωνσταντίνου με το Χριστόγραμμα κυματίζει, σαν να μαρτυράει ποιος θα είναι ο νικητής.

* Δεν μπορεί! Λέω από μέσα μου, ο Θεός θα τον βοηθήσει!

 Μα... Τι βλέπω; Ο Κωνσταντίνος νικάει το στρατό του Λικινίου!

* Δόξα Σοι ο Θεός! Αναφωνώ, δόξα Σοι ο Θεός! Νίκησε ο Κωνσταντίνος! Νίκησε!

*Το 324 ο Κωνσταντίνος γίνεται μονοκράτορας, η αυτοκρατορία αποκτά ενότητα σε μία αχανή έκταση. Από την Θούλην, που μπορεί να ήταν η σημερινή Ισλανδία, ή τουλάχιστον η Ιρλανδία, μέχρι την Περσία και την Ινδία. Επομένως γίνεται ένα ενιαίο κράτος, με μία κεντρική εξουσία, έναν κεντρικό αυτοκράτορα. Το 330 εγκαινιάζει τη νέα πρωτεύουσα, τη Νέα Ρώμη, την πόλη του, την πόλη όλων των χριστιανών, την πόλη όλων των Ελλήνων, την Κωνσταντινούπολη.*

*(εικόνα image\_0313.jpg)*

 *Το Μοναστήρι παρακολουθεί τη μάχη στην Αδριανούπολη...*

## 473

*Η Ρωμαϊκή Αυτοκρατορία μένει ενωμένη ως τα τέλη του 3ου αιώνα. Ο Αυτοκράτορας Θεοδόσιος, πριν πεθάνει, χωρίζει την Αυτοκρατορία στα δύο και δίνει στους δύο γιούς του, Αρκάδιο και Ονώριο, το Ανατολικό και το Δυτικό τμήμα αντίστοιχα. Ενώ το Δυτικό Ρωμαϊκό κράτος κατακτιέται οριστικά από τους Γότθους, τους Ούνους και τους Βάνδαλους, το Ανατολικό Ρωμαϊκό Κράτος, αν και δέχεται επιθέσεις από αυτούς σε κάποια εδάφη (ανάμεσα τους και η Ηράκλεια Λυγκιστίδος), τελικά τους αποκρούει.*

Ακούω καλπασμούς αλόγων. Φωνές άγριε, σαν άρρητα ρήματα. Σφυρίγματα. Γυρνώ το κεφάλι μου προς τα βόρεια. Θεέ μου! Τι βλέπω; Έρχονται προς τα μέρη μου βάρβαροι! Τους αναγνωρίζω. Οστρογότθοι είναι! Τρομάζω. «Τι να θέλουν αυτοί στα μέρη μου πια;» αναρωτιέμαι

Αρχίζω να τρέχω προς την Εκκλησία. Πιάνω το σχοινί της καμπάνας. Αρχίζω να το κουνώ με τον τρόπο που σημαίνει κίνδυνος.

* Έρχονται Οστρογότθοι! Κρυφτείτε, αδέλφια! Φωνάζω με όλη μου τη δύναμη

Όλοι οι βοηθοί μου κρύβονται όπου βρουν.

Τα πουλιά φεύγουν τρομαγμένα από τη φωνή μου κι εγκαταλείπουν τις φωλιές τους στα δένδρα. Σταματώ να χτυπώ τη καμπάνα. Παρατηρώ τις άδειες φωλιές. Κάποιες από αυτές έχουν αυγά. «Ποιος θα τα κλωσήσει αυτά τα αυγά; Ποιος θα προστατέψει τα νεογέννητα πουλάκια που θα γεννηθούν; Ποιος θα τους μάθει να πετάνε και να βρίσκουν τροφή;» Αναρωτιέμαι. Θυμάμαι το Ευαγγέλιο. «Θα προνοήσει ο Θεός γι αυτά όπως και για μας» Αναλογίζομαι…

* Ηράκλεια, κρύψου! Ακούω ανήσυχη τη φωνή του Δεσπότη

Προσγειώνομαι απότομα στην πραγματικότητα. Θυμάμαι ότι είδα τους Οστρογότθους να έρχονται. Γυρνώ το κεφάλι και βλέπω το Δεσπότη να στέκεται.

* Πήγαινε γρήγορα να κρυφτείς, Ηράκλεια! Μου λέει επιτακτικά, μην περιμένεις να σου το χαρίσουν, θα σε ατιμάσουν αυτοί οι βάρβαροι!

Αρχίζω να τρέχω πανικόβλητη. Κατευθύνομαι προς το δωμάτιό μου. Φτάνω έξω από τη πόρτα. Την ανοίγω. Μπαίνω μέσα. Κλειδώνω τη πόρτα. Κλείνω τα παράθυρα ένα – ένα. Τα κλειδώνω κι αυτά.

Στρέφομαι προς τα εικονίσματα.

* Θεέ μου, προστάτεψέ με! Προσεύχομαι, μην αφήσεις αυτούς τους βαρβάρους να με ατιμάσουν!

## 13η Απριλίου 1204

*Απρίλιος του 1204. Αποφράδα ημέρα. Ημέρα της άλωσης της Κωνσταντινουπόλεως από τους Λατίνους. ’’Η Κωνσταντινούπολη άδειασε από κάθε πλούτο δημόσιο, ιδιωτικό και εκκλησιαστικό... τεράστια απώλεια για την τέχνη ήταν η καταστροφή σημαντικού αριθμού χάλκινων αγαλμάτων και συμπλεγμάτων, τα οποία οι νέοι κύριοι της Αυτοκρατορίας τεμάχισαν και έλιωσαν, για να τα μετατρέψουν σε νομίσματα’’*

Είναι Άνοιξη. Απρίλιος του 1204. Βλέπω τους Σταυροφόρους να κατευθύνονται προς τα στενά.

* Τι πάνε να κάνουν; Αναρωτιέμαι, πάντως όχι κάτι καλό.

Λυγίζουν τα γόνατά μου.

* Χριστέ μου, βοήθησέ μας. Φώτισε τους Σταυροφόρους να πάρουν το σωστό δρόμο, προσεύχομαι, μην επιτρέψεις να κάνουν κακό στους άλλους όπως και σε μένα. Φύλαξε τη Πόλη. Σε παρακαλώ.

Νοιώθω ένα αγέρι να παγώνει τα δάκρυα μου. Μαζί του σε λίγο φθάνουν και οι πρώτοι καπνοί από τη λαβωμένη μας Βασιλεύουσα. Μένω να κοιτώ κατά την Ανατολή. Νιώθω ότι όλα τελείωσαν. Η Πόλη των πόλεων, η Πόλη όλων μας, η Βασιλεύουσα του κόσμου, η κοιτίδα της Ορθοδοξίας έπεσε. Αναρωτιέμαι τι θα επακολουθήσει.

* *Από τότε και μετά, η Ρωμανία, ποτέ δεν μπόρεσε να ξανασταθεί στα πόδια της. Η καταστροφή, που υπέστη στα 1204 από τους Φράγκους σταυροφόρους, ήταν τόσο μεγάλη, που, στην κυριολεξία, την παρέλυσε εντελώς. Έτσι λοιπόν, όταν οι Τούρκοι το 1453 φτάνουν έξω από τα τείχη της Κωνσταντινουπόλεως και την πολιορκούν, δεν βρίσκονται πλέον απέναντι σε μια πανίσχυρη αυτοκρατορία, αλλά μπροστά σε μια Πόλη αδύναμη και απομονωμένη. Η Ρωμανία δεν καταλύθηκε το 1453 από τους Τούρκους, αλλά το 1204 από τα παποκίνητα δυτικά συμμαχικά στρατεύματα. Το 1453, με την Άλωση της Πόλης, ζήσαμε απλώς το τελευταίο επεισόδιο ενός πολυχρόνιου δράματος.*

*(εικόνα image\_1204.jpg)*

*Το Μοναστήρι παρακολουθεί τους Λατίνους να κατευθύνοντα προς τα στενά...*

## 20η Ιανουαρίου 1382

*Μετά την ανάκτηση της Κωνσταντινούπολης από τον Αυτοκράτορα της Νίκαιας Μιχαήλ Η’ Παλαιολόγο (25η Ιουλίου του 1261), η Βυζαντινή αυτοκρατορία ανασταίνεται για λίγο. Ωστόσο έχει πολλά εσωτερικά προβλήματα να αντιμετωπίσει. Την τραγική αυτή κατάσταση την εκμεταλλεύονται οι Οθωμανοί Τούρκοι, που εισβάλλουν και κατακτούν πάρα πολλά βυζαντινά εδάφη, ανάμεσά τους και την Ηράκλεια Λυγκιστίδος, την οποία, λόγω των πολλών μοναστηριών που έχει και των πολλών κατοίκων της που είναι μοναχοί, την ονομάζουν Μοναστήρι.*

Συννεφιασμένος ουρανός. Θαμπό τοπίο. Ιανουάριος 1382. Ακούω σπαρακτικές φωνές από δίπλα. Το στομάχι μου νιώθω να σφίγγεται. Η καρδιά μου νιώθω να χωρίζεται στα δύο. Τα μάτια μου βουρκώνουν. Τα δάκρυά μου ξεχύνονται στα μάγουλά μου σαν ορμητικό ποτάμι.

* Χριστέ μου, σώσε τα αδέλφια μου! Προσεύχομαι .

Κάνω το σταυρό μου.

Αρχίζω να φοβάμαι.

* Λες να ‘ρθουν οι Τούρκοι να σκλαβώσουν και μένα; σκέφτομαι, μα τι λέω η κουτή! Ο Θεός με προστατεύει. Μα και να επιτρέψει να γίνω πάλι σκλάβα, κάποιο σχέδιο θα χει για μένα… σίγουρα προς δόξαν Του! Προς δόξαν της μάνας Ελλάδος!

*(εικόνα image\_1382.jpg)*

*Το Μοναστήρι ακούει τους Τούρκους να σκλαβώνει τις άλλες πόλεις, αδέλφια του..*

## 29η Μαΐου 1453

*Η πολιορκία της Κωνσταντινούπολης από τους Οθωμανούς είναι πιο στενή από τις άλλες φορές. Κρατάει όλη την ημέρα και κει που είναι σίγουρο ότι θα σωθεί, εγκαταλείπεται από τους τελευταίους της συμμάχους, προδίδεται από εχθρούς και τελικά την καταλαμβάνουν οι Τούρκοι.*

Μάιος του 1453. Μια μέρα ηλιόλουστη. Ο ήλιος πάει να δύσει.

Ο στρατός της Πόλης ακόμη κρατάει αντίσταση. Δεν θα τη πάρει κανείς, αυτό είναι το μόνο σίγουρο. Η Παναγία τη προστατεύει.

Βλέπω στα τείχη της μια πόρτα ανοικτή. Την αναγνωρίζω. Είναι η Κερκόπορτα, κοντά στην εβραϊκή συνοικία.

* Αδέλφια, δεν βρίσκεται κανείς να την σφραγίσει; Φωνάζω.

Μα είμαι μακριά και γίνεται θόρυβος πολύς. Κανείς δεν ακούει, κανείς.

«Μακάρι να μην το ανακαλύψει ο εχθρός» σκέφτομαι

Μα τι βλέπω; Ο οθωμανικός στρατός μπαίνει μέσα! Όχι! Δεν το πιστεύω!!!

* Εάλω η Πόλις![[2]](#footnote-2) Φωνάζω, η Ρωμανία[[3]](#footnote-3) επάρθεν![[4]](#footnote-4)

*(εικόνα image\_1453.jpg)*

*Το Μοναστήρι βλέπει την Κερκόπορτα ανοικτή και φωνάζει να την κλείσει κάποιος…*

## 9η Μαρτίου 1767

*Η τουρκική σκλαβιά που επικρατεί στον ελληνικό χώρο, είναι αβάσταχτη. Οι Τούρκοι δεν έχουν κανένα σεβασμό στους Έλληνες, σε όποιο κοινωνικό επίπεδο κι αν βρίσκονται. Τους αρπάζουν ότι θέλουν, τους δημεύουν τις περιουσίες, δεν τους επιτρέπουν στα χωριά να έχουν δικά τους σχολεία, κάνουν γενίτσαρους τα παιδιά τους. Οι Έλληνες, ειδικότερα στα χωριά, γίνονται χειρότεροι απ’ τα θηρία από την αγραμματοσύνη λόγω έλλειψης σχολείων και έτσι είναι πολύ πιο εύκολα θύματα στους εξισλαμισμούς που επιχειρούν οι Τούρκοι. Κι όλα αυτά ώσπου ο Άγιος Κοσμάς ο Αιτωλός, βγαίνει απ’ το Άγιον Όρος και περιοδεύει σε όλα τα μέρη (και στο Μοναστήρι) της Ελλάδος, διδάσκοντας την Ορθόδοξη πίστη μας, προτρέποντας στους Έλληνες να μιλούν μόνο την Ελληνική γλώσσα και να χτίζουν Ελληνικά σχολεία έτσι ώστε να διατηρηθεί το Γένος μας.*

Είναι Άνοιξη. Μέρα του Μαρτίου του 1767. Ο ήλιος λάμπει στον μεσημεριανό ουρανό. Τι σημασία έχει όμως; Λέω από μέσα μου, αφού δεν υπάρχει λευτεριά. Τι διαφορά έχει απ’ το χειμώνα.

* Μοναστήρι! Μοναστήρι ! Ακούω τραγουδιστή τη φωνή του βοηθού μου.

Γυρίζω το κεφάλι μου. Τον βλέπω δίπλα μου. Φαίνεται πολύ χαρούμενος. Έχει ένα χαμόγελο πλατύ. Θα γίνεται επανάσταση πάλι, συλλογιέμαι.

* Τι έγινε, αδελφέ μου; Τον ρωτώ, μη και επαναστάτησε κάνα αδέλφι μου;
* Όχι ακόμα! Μου απαντάει χωρίς να χαλάσει το πλατύ του χαμόγελο. Η σπίθα όμως ρίχθηκε, Μοναστήρι!

Σηκώνομαι πάνω. Τον πιάνω απ’ τους ώμους.

* Τι έγινε; Τον ρωτώ ενθουσιασμένη, πες μου, μη με παιδεύεις!
* Ένας καλόγερος ονόματι Κοσμάς έχει βγει απ’ το Άγιον Όρος και διδάσκει άφοβα τους Έλληνες απ’ άκρη σ’ άκρη. Όλα τα αδέλφια σου έχουν βαλθεί να χτίζουν σχολειά με προτροπή του!

Τον αφήνω.

* Ο Θεός τον έστειλε! Του λέω.
* Σίγουρα έτσι θα ναι, Μοναστήρι, μου απαντά, κι απ’ ότι άκουσα, μπορεί να έρθει κι εδώ να διδάξει. Ήδη έχει πάει στην Οχρίδα, κι έχει χτίσει εκεί ένα σωρό σχολειά.

Στρέφομαι προς τα εικονίσματα και συλλογιέμαι. Κάνω το σταυρό μου.

* Δόξα σοι ο Θεός! Η Μάνα Ελλάς θα σωθεί!

 *(εικόνα image\_1767.jpg)*

*Ο Άγιος και Εθναπόστολος Κοσμάς ο Αιτωλός*

## 24η Ιουνίου 1769

*Στην Ήπειρο, όπου βασιλεύει ο σκληρός διοικητής Τουρκαλβανός Αλή Πασάς Τεπελενλής, με τις επιδρομές του, ξεκληρίζονται οικογένειες, καταστρέφονται ολοσχερώς πόλεις και χωριά όπως η Μοσχόπολη, η οποία ισοπεδώνεται τελείως στις 23 Ιουνίου 1769, μετά την αποτυχημένη επανάσταση των Ορλώφ.*

Έχει φτάσει Καλοκαίρι. Είναι 24του Ιουνίου του 1769.

* Ποιος σου γράφει, Μοναστήρι; Ακούω τη φωνή του βοηθού μου

Γυρνώ το κεφάλι μου. Τον βλέπω δίπλα μου.

* Η Μοσχόπολη, αδελφέ μου, του απαντώ κοιτώντας το γράμμα που κρατώ.

Ο βοηθός μου ταράζεται.

* Τι της συνέβη; Με ρωτάει
* Ο Αλή Πασάς τη χτύπησε σοβαρά στα στέκια της και ζητάει να αναλάβω τη φροντίδα των βοηθών της, του απαντάω
* Την καημένη τη Μοσχόπολη!

## 19η Σεπτέμβρη 1806

*Το Μοναστήρι από το 1806, μπλέκεται στη δίνη των επιδρομών του Αλή Πασά και προκαλούνται μεγάλες καταστροφές και ζημιές.*

Είναι μια μουντή μέρα του Σεπτέμβρη του 1806. Νιώθω να ζαλίζομαι. Όλα μου φαίνονται θολά.

* Μήπως να μας στείλεις κάπου αλλού, Μοναστήρι; Ακούω να λέει ένας απ’ τους βοηθούς της Μοσχόπολης, με το που μας φιλοξενείς εδώ, σε κυνηγάει συνέχεια.

Γυρνώ το κεφάλι μου. Τον βλέπω να κάθεται δίπλα στο κρεβάτι μου. Τον κοιτάζω στα μάτια.

* Σαν που θέλετε να πάτε; Τον ρωτώ
* Κάπου όπου ο Αλή – Πασάς δεν θα μας ενοχλεί, μου απαντάει
* Μου ζητάς δηλαδή να σου πω, ποιο απ’ τ’ αδέλφια μου δεν τυραννά ο Αλή – Πασάς; Του λέω. Όλα έχουν κι από έναν πασά, που μοιάζει έστω και λίγο στον Αλή. Είτε Λατίνος είναι, είτε Τούρκος. Μπορεί να σας βασανίσει ακόμη χειρότερα ή ακόμη και να σας σκοτώσει.
* Δεν υπάρχει δηλαδή διέξοδος για μας; Με ρωτάει.

Σηκώνομαι καθιστή στο κρεβάτι μου.

* Υπάρχει, του απαντώ.
* Που; Ποιος θα μας βοηθήσει;

Δείχνω τον ουρανό.

* Ο Θεός! Μονάχα Αυτός!

*(εικόνα image\_1806.jpg)*

*Το Μοναστήρι δείχνει τον ουρανό στους βοηθούς (κατοίκους) της Μοσχόπολης*

## 28η Δεκεμβρίου 1820

*Στις 14 Σεπτεμβρίου 1814 ιδρύεται η Φιλική Εταιρεία στην Οδησσό της Ρωσίας από τον Εμμανουήλ Ξάνθο, τον Νικόλαο Σκουφά, τον Αθανάσιο Τσακάλωφ και τον Παναγιώτη Αναγνωστόπουλο, που σκοπό είχε να ξεσηκώσει τους Έλληνες για την επανάσταση. Πολλοί Έλληνες με αδούλωτο πνεύμα κι ακαταμάχητη ορμή, από όλα τα μέρη της Ελλάδος, ακόμη κι απ’ το εξωτερικό, εντάσσονται σ’ αυτήν την εταιρεία με την υπόσχεση ότι θα μείνουν ως το τέλος πιστοί στην πατρίδα τους.*

Είναι Χειμώνας. Δεκέμβριος του 1820. Όμως φαίνεται σαν αληθινό καλοκαίρι.

Μένω να κοιτάζω τους βοηθούς μου καθώς φεύγουν. Φεύγουν για νότια, να πολεμήσουν, να λευθερώσουν τη μάνα Ελλάδα. Κάτι μεγάλο γεννιέται. Νιώθω πως κάτι αναγεννιέται, μέσα από τα αποκαΐδια. Μέσα από τα ματωμένα χώματα κάτι φυτρώνει. Μοιάζει τίποτα να μη μπορεί να το σταματήσει, να το πάρει πίσω.

* Θεέ μου βοήθησε τους, προσεύχομαι, να έρθει το ποθούμενο!

Αχ! Γλυκιά λευτεριά, πότε θα έρθεις;

## 25η Μαρτίου 1821

*Το 1821 ξεσπά η ελληνική επανάσταση. Οι Έλληνες, με ορμητήριο την Αγία Λαύρα, ελευθερώνουν με επιτυχία τις περιοχές, χτυπώντας το τύραννο. Όλη η Μακεδονία (ανάμεσά τους και το Μοναστήρι), όπως και η Πελοπόννησο, η Ρούμελη[[5]](#footnote-5), η Θεσσαλία, η Ήπειρο και τα νησιά του Αιγαίου, δίνουν το παρόν χαρίζοντας ήρωες, γνωστούς κι ανώνυμους. Ωστόσο στα αντίποινα των Τούρκων οι ελληνικές πόλεις δεν τα γλιτώνουν.*

Παρακολουθώ τ’ αδέλφια μου που παλεύουν. Νιώθω θαυμασμό γι αυτά. Μα.. τι ακούω; Φωνές από πίσω μου. Μιλούν τούρκικα. Γυρίζω το κεφάλι μου. Τι βλέπω; Δύο – τρείς Τούρκοι. Φαίνονται αγριεμένοι. Δειλιάζω.

* Τι με θέλετε; Ρωτώ προσπαθώντας να κρατήσω τη ψυχραιμία μου

Οι Τούρκοι κοιτιούνται μεταξύ τους. Γελάνε. Παραξενεύομαι. «Γιατί γελάνε;» αναρωτιέμαι. Σοβαρεύουν. Ο ένας απ’ αυτούς δείχνει εμένα.

* Πιάστε την! Λέει στα τούρκικα στους άλλους δύο.

Τρομάζω. Πάω να φύγω. Ορμούνε οι Τούρκοι πάνω μου. Ο ένας βγάζει μαχαίρι. Το κοιτάζω με τρόμο. Το υψώνει. Το ρίχνει πάνω μου. Σηκώνω το χέρι μου για να προστατευτώ. Κλείνω τα μάτια μου. Ααααχ! Πονώ! Τα μάτια μου δακρύζουν.

*Παρ’ όλα αυτά όμως, η επανάσταση δεν σβήνει. Αντίθετα αναζωπυρώνεται πιο πολύ, έστω κι αν περιορίζεται στη Πελοπόννησο, στη Ρούμελη και στα νησιά του Αιγαίου.*

*(εικόνα image\_1821.jpg)*

*Το δαφνοστεφανωμένο 1821…*

## 3η Φεβρουαρίου 1830

*Η συνθήκη του Λονδίνου τερματίζει την επανάσταση και αναγνωρίζει την Ελλάδα ως ανεξάρτητο κράτος από τη γραμμή του Παγασητικού μέχρι τη γραμμή του Αμβρακικού κόλπου.*

Ο Χειμώνας συνεχίζεται. Κι όμως εγώ, νιώθω πως είναι Ανάσταση. Ας δεν έχουμε ακόμη δυό μήνες γι αυτό. Μου ‘ρχεται να χορέψω απ’ τη χαρά μου.

* Ναι! Ναι ! Η μάνα Ελλάς είναι ελεύθερη! Φωνάζω, δόξα σοι ο Θεός! Δόξα σοι ο Θεός!

Νιώθω να μη με νοιάζει καθόλου αν με σταματήσει κανένας Τούρκος. Ούτε και τι θα μου κάνει. Όπως και να χει, σκέφτομαι, εγώ θα πανηγυρίζω. Κοντοζυγώνει άλλωστε κι η ώρα της δικής μου λευτεριάς. Αχ Θεέ μου πότε, πότε.

## 26η Οκτωβρίου 1830

*Η πρώτη μικρή εκκλησία του Αγίου Δημητρίου στο Μοναστήρι, καίγεται σε μία πυρκαγιά το 1830. Ο μητροπολίτης Γρηγόριος, ο οποίος έχει έρθει από την Κωνσταντινούπολη, αποφασίζει με τους χριστιανούς να κτίσουν νέα εκκλησία. Πρέπει όμως να πάρουν «φιρμάνι» [[6]](#footnote-6) από την Πόλη, το οποίο οι Τούρκοι αναβάλλουνε. Ευτυχώς, που έρχεται νέος διοικητής του Μοναστηρίου, από την Κωνσταντινούπολη, γνωστός του μητροπολίτη Μοναστηρίου Γρηγορίου και αφού παίρνει γενναίο «φιλοδώρημα» (μπαξίς) και πολλές παρακλήσεις βοηθάει και έρχεται η άδεια. Τα χρήματα έχουν συγκεντρωθεί και η προσωπική εργασία όλων είναι συγκινητική. Άλλοι δουλεύουν, άλλοι χαρίζουν υλικά. Έτσι ξεκινάει το κτίσιμο του Αγίου Δημητρίου τον Ιούλιο του 1830 και τελειώνει τον Σεπτέμβριο του ίδιου έτους. Στις 26 Οκτωβρίου 1830, ημέρα εορτής του Αγίου Δημητρίου, γίνονται με μεγαλοπρέπεια τα εγκαίνια.*

Άλλη μια γιορτινή μέρα είναι σήμερα. Κλείνω τα μάτια μου. Είμαι κάτω από τον τρούλο της νεόκτιστης εκκλησίας του Αγίου Μεγαλομάρτυρος Δημητρίου και ψέλνω τη δοξολογία χωρίς σταματημό. Μαζί μου κι οι βοηθοί μου κι τα μικρά. Όλοι στέλνουμε δεήσεις προς τον ουρανό. Προς τον Άγιο Μεγαλομάρτυρα Δημήτριο τον Μυροβλύτη!

Μένω να προσπαθώ να αφουγκραστώ καλπασμό αλόγου, απ’ το άλογο του Αγίου. Πότε θα φανερωθεί στα μέρη μου; Να αγιάσει το χώμα. Να μυροβλύσει η πλάση. Να διώξει τους εχθρούς.

*(εικόνα image\_1830.jpg)*

*Ο Άγιος Μεγαλομάρτυρας Δημήτριος ο Μυροβλύτης*

## 8η Σεπτεμβρίου 1856

*Ο Αναστάσιος Πηχεών ή Πηχιών γεννιέται από Μοσχοπολίτες γονείς στη καταγωγή το 1836 στην Αχρίδα Πελαγονίας, φοιτά στο ιδιωτικό σχολείο του Μοναστηρίου και σπουδάζει στην Φιλοσοφική σχολή των Αθηνών. Κατόπιν γίνεται δάσκαλος στο Μοναστήρι και αγωνίζεται ανιδιοτελώς για τα ελληνικά δίκαια στη περιοχή της Ελληνικότατης Βορειοδυτικής Μακεδονίας.*

Είναι μια ηλιόλουστη ημέρα του Σεπτεμβρίου. Ο ήλιος λάμπει στον ουρανό.

* Να προσέχεις, αδελφέ Αναστάση. Μη με ξεχάσεις, του λέω

 Τον αγκαλιάζω.

* Μείνε ήσυχη, Μοναστήρι. Δεν θα σε ξεχάσω. Θα ξανάρθω μόλις τελειώσω τις σπουδές μου, μου λέει
* Μακάρι. Απ’ το στόμα σου και στου Θεού τ’ αυτί, του λέω

Ο Αναστάσης φεύγει. Μένω να τον κοιτάζω καθώς απομακρύνεται.

* Ο Θεός μαζί σου! ψιθυρίζω μέσα απ’ τα δόντια μου

*(εικόνα image\_1856.jpg)*

*Το Μοναστήρι βλέπει τον νεαρό Αναστάσιο Πηχεών καθώς απομακρύνεται…*

## 5η Νοεμβρίου 1862

*Το πρώτο πατριωτικό σωματείο στο Μοναστήρι είναι το «Καζίνο» [[7]](#footnote-7) που ιδρύεται το 1852 από τους απόφοιτους της σχολής του Βαρνάβα και έχει σκοπό την διατήρηση της συνοχής του ορθόδοξου ελληνικού στοιχείου. Όμως, εξαιτίας ενός επεισοδίου – στο οποίο ένας χριστιανός φονεύει έναν Τούρκο – τα μέλη του σωματείου, στην προσπάθειά τους να σώσουν το συμπατριώτη τους από τη θανατική ποινή, κάνουν γνωστά τα ενωτικά και εθνεγερτικά σχέδια τους στους Τούρκους, οι οποίοι τους συλλαμβάνουν και τους κλείνουν στις φυλακές της Κωνσταντινούπολης.*

Νύχτα Φθινοπώρου του 1862.

Μένω να κοιτάζω τους βοηθούς καθώς απομακρύνονται στο βάθος του δρόμου. Δεμένοι με αλυσίδες. Τους σέρνουν για άλλα μέρη. Ποιος ξέρει αν θα τους ξαναδώ ποτέ. Δεν θα τους ξεχάσω ποτέ!

* Θεέ μου, σε παρακαλώ, γλίτωσέ τους! Προσεύχομαι.

*Αυτό ήταν το τραγικό τέλος του πρώτου πατριωτικού σωματείου στο Μοναστήρι. Αυτά τα γεγονότα πλήγωσαν βαθύτατα και σημαντικά τα αισθήματα ολόκληρου του χριστιανικού πληθυσμού της περιοχής.*

*(εικόνα image\_1862.jpg)*

*Οι Μοναστηριώτες στις φυλακές της Πόλης*

## 28 Φεβρουαρίου 1870

*Οι Βούλγαροι, που ζούνε κι αυτοί κάτω απ’ την κυριαρχία της Οθωμανικής Αυτοκρατορίας, ξεσηκώνονται με παρακίνηση της Ρωσίας και σχεδιάζουν πάλι τα επεκτατικά τους σχέδια. Για να το καταφέρουν αυτό, ιδρύουν, στις 28 Φεβρουαρίου 1870, με φιρμάνι του σουλτάνου Αμπντούλ Αζίζ, αυτόνομη- σχισματική Εκκλησία, την Βουλγαρική Εξαρχία, χωρίς τη σύμφωνη γνώμη του Οικουμενικού Πατριαρχείου, αναστατώνοντας έτσι και εκκλησιαστικά το χώρο της Μακεδονίας. Στη συνέχεια ακολούθησαν βουλγαρικές θηριωδίες σε βάρος ομόθρησκων λαών, Ελλήνων και Σέρβων, ειδικότερα σε χωριά της Μακεδονίας στην προσπάθειά τους να αποσπάσουν δηλώσεις των δύο τρίτων των κατοίκων ότι είναι «Εξαρχικοί», προσπαθώντας έτσι να αλλοιώσουν με τον τρόπο αυτό το φρόνημα των κατοίκων.*

* Δεν καταλαβαίνω! Τι σκαρφίστηκαν οι Βούλγαροι να κάνουν! Μα καλά, χαλάνε την πίστη τους για χάριν του επεκτατισμού τους; Δεν ξέρουν ότι η Ορθοδοξία είναι μια και αδιαίρετη;

Κοιτάζω προς τα εικονίσματα.

* Θεέ μου, φώτισέ τους, προσεύχομαι, φώτισε τους Βουλγάρους να επανέλθουν στο Πατριαρχείο. Μη επιτρέψεις να χωρίζονται οι Χριστιανοί όταν άλλοι είναι οι πραγματικοί εχθροί.

## 11η Νοεμβρίου 1876

*Το 1876 πολλά βαλκανικά κράτη επαναστατούν εναντίον της Οθωμανικής Αυτοκρατορίας, που ήδη έχει αρχίσει να καταρρέει. Η Ρωσία (αν και τεράστια χώρα), θέλοντας να βρει διέξοδο(!!!) μέσω των Βαλκανικών λαών προς το Αιγαίο Πέλαγος και τη Μεσόγειο θάλασσα, παίρνει το μέρος των επαναστατημένων, οι οποίοι δεν ρίχνουν, εν τω μεταξύ, ούτε τον παραμικρό πυροβολισμό για την ελευθερία τους.*

Νοέμβρης του 1876. Ακούω ντουφεκιές, πυροβολισμούς και φωνές απ’ το βορρά και φοβάμαι. Λες να φτάσουν ως εδώ; Αναρωτιέμαι.

* Όχι, λέω από μέσα μου, αυτό αποκλείεται! Ο Θεός είναι μαζί μου. Με προστατεύει κι εμένα κι τ’ αδέλφια μου. Δεν θα επιτρέψει σε ξένους λαούς να με πάρουν στα χέρια τους.

Έρχεται στο νου μου η μάνα Ελλάς, τα ελεύθερα αδέλφια μου και η ημι -ελευθερωμένη Κρήτη. «Μένει να δοθεί ολόκληρη η ελευθερία στη Κρήτη, να στηθεί εκεί Ελληνική σημαία και μετά είναι η σειρά μας…».

Μ Π Ο Υ Μ !

Τινάζομαι τρομαγμένη. Κοιτάζω στο παράθυρο. Τίποτα δεν φαίνεται διαφορετικό. «Βόμβα θα ναι από τα βόρεια» Αναλογίζομαι «Αλλά από τόσο κοντά να ακουστεί;». Συνέρχομαι. Ωστόσο δεν ησυχάζω.

Στρέφομαι προς τα εικονίσματα.

* Θεέ μου, προσεύχομαι, μην επιτρέψεις, Σε παρακαλώ, να πάρει η Βουλγαρία κανένα από τα αδέλφια μου. Εσύ ξέρεις πόσους αγώνες έχουν κάνει για την ελευθερία τους.

## 19η Φεβρουαρίου 1878

*Εκμεταλλευόμενοι τις επαναστάσεις των βαλκανικών λαών, οι Έλληνες της Μακεδονίας μαζί με άλλους εθελοντές από την ελεύθερη Ελλάδα κηρύσσουν επανάσταση στη Δυτική Μακεδονία (τη περίφημη επανάσταση του Ολύμπου). Το καλοκαίρι του 1878, περίπου 15.000 ένοπλοι κλιμάκωσαν ένα ανταρτοπόλεμο στα ορεινά της Δυτικής Μακεδονίας από την Κοζάνη έως το Μοναστήρι. Στα βόρεια της Μακεδονίας οι εξεγέρσεις έφτασαν μέχρι τα Βελεσσά, όπου δρούσε ο οπλαρχηγός Κατράκος με 50 άνδρες. Η εξέγερση σταμάτησε το χειμώνα του ίδιου έτους λόγω κακών καιρικών συνθηκών και έλλειψης οργάνωσης. Οι αγωνιστές της Δυτικής Μακεδονίας δεν είχαν καμία βοήθεια από το Ελληνικό κράτος και έτσι την επανάσταση γρήγορα καταστέλλουν οι Μεγάλες Δυνάμεις.*

Δύσκολη μέρα ξεκινάει. Είναι αρχές του 1878 και…

* Οι Μεγάλες Δυνάμεις μας κόψανε την επανάσταση! Μου λέει ο βοηθός διαβάζοντας την εφημερίδα

Αναστενάζω. «Άλλη μια επανάσταση απέτυχε» Σκέφτομαι.

* Αναρωτιέμαι, του λέω, πως αυτές οι χώρες που ανατράφηκαν με τους τρόπους της Μάνας Ελλάδος, να μη θέλουν να τη δουν μια μέρα δυνατή και δοξασμένη όπως παλιά.
* Ναι μεν με της Μάνας Ελλάδος, Μοναστήρι όμως δεν παύουν να είναι άλλες χώρες, μου απαντάει εκείνος, μην νομίζεις. Έχουν δικά τους συμφέροντα και μάλιστα πάρα πολύ διαφορετικά απ’ τα δικά μας.

Σηκώνω αποφασιστικά το κεφάλι μου.

* Όπως και να χει, πάντως θα αγωνιστούμε για την ελευθερία μας και θα κάνουμε όσες επαναστάσεις θέλουμε, θέλουν δεν θέλουν αυτοί! Λέω
* Έννοια σου, Μοναστήρι! Μου απαντάει ο βοηθός, θα γίνει όπως το λες.

*Μετά την καταστολή της εξέγερσης, πολλοί Βελεσσιώτες αναγκάστηκαν να προσφύγουν στη Θεσσαλονίκη.*

## 3η Μαρτίου 1878

*Ο πόλεμος, με νικητές τους Βαλκανικούς λαούς, τερματίζεται με τη συνθήκη του Αγίου Στεφάνου, κατά την οποία θα δημιουργούταν μια μεγάλη Βουλγαρία που θα έφτανε από την οροσειρά του Αίμου έως το Αιγαίο και που θα περιελάμβανε τα ελληνικά μας εδάφη (!!!!). Το δίκιο των ελληνικών μας συμφερόντων πλήττεται.*

Είναι Άνοιξη. Αρχές Μαρτίου 1878. Κι όμως πικρή.

Ο βοηθός μου φέρνει ένα γράμμα. Το παίρνω. Εκείνος φεύγει. Αρχίζω να το διαβάζω.

«Μοναστίρ

Σήμερα έγινε συζήτηση με τη Βουλγαρία και τη Ρωσία στα στέκια της Κωνσταντινούπολης. Από επιμονή της Ρωσίας, αποφασίσαμε να παραχωρήσουμε εσένα μαζί με τις περισσότερες αδελφές σου στη Βουλγαρία…»

Δεν μπορώ να συνεχίσω. Δεν νιώθω τα πόδια μου. Όλα σβήνουν.

*Η Συνθήκη αυτή ενώ αρχικά αποτέλεσε θρίαμβο του Πανσλαβισμού στη Βαλκανική χερσόνησο, τελικά στη συνέχεια κατέληξε στην καταστροφή της ίδιας της Ηγεμονίας της Βουλγαρίας, όπως αποδείχθηκε, από τον Β΄ Βαλκανικό Πόλεμο έως τον Β’ Παγκόσμιο Πόλεμο.*

*(εικόνα image\_1878.jpg)*

*Το Μοναστήρι διαβάζει την είδηση για τη Συνθήκη του Αγίου Στεφάνου*

## 13η Ιουνίου 1878

*Λόγω του ότι η Συνθήκη του Αγίου Στεφάνου πλήττει τα συμφέροντα της Αγγλίας, της Γερμανίας και της Οθωμανικής αυτοκρατορίας, γίνεται συνέδριο στο Βερολίνο, όπου αποφασίζεται ότι θα δημιουργηθεί μια μικρότερη Βουλγαρία, που θα φτάνει μέχρι την οροσειρά του Αίμου ενώ η Μακεδονία και η Θράκη θα μείνουν στην Οθωμανική Αυτοκρατορία. Κατ’ εξαίρεση η Βόρεια Θράκη ανακηρύσσεται αυτόνομη με το όνομα Ανατολική Ρωμυλία.[[8]](#footnote-8)*

Μια ζεστή καλοκαιρινή ημέρα του 1878. Χοροπηδάω απ’ τη χαρά μου.

* Δεν θα με πάρει η Βουλγαρία! Δεν θα με πάρει η Βουλγαρία! Τραλαλά! Τραλαλά ! Τραγουδάω
* Αν δεν ήταν οι διαμαρτυρίες της μάνας Ελλάδος, που θα μασταν τώρα! Μου λέει ο βοηθός

Σταματώ το τραγούδι και τον κοιτάζω.

* Αν δεν ενεργούσε ο Θεός, θες να πεις! Του απαντώ.
* Δίκιο έχεις, Μοναστήρι!

## 28η Μαρτίου 1881

*Μετά από ελληνοτουρκικές διαπραγματεύσεις, σχεδόν ολόκληρη η Θεσσαλία και η Άρτα ενσωματώνονται στην Ελλάδα.*

Μάρτιος του 1881. Κοιτάζω από μακριά το Βόλο, το Βελεστίνο, τη Καρδίτσα, τα Τρίκαλα, τη Λάρισα και την Άρτα να χορεύουν απ’ τη χαρά τους. Ελεύθερα όμως. Κανένας δεν τους εμποδίζει πια. Η Μάνα Ελλάς τα καμαρώνει. Αλήθεια πόσο θα της έλειπαν τόσο καιρό!

Όλη η γιορτή μου θυμίζει πολύ, την παραβολή στο Ευαγγέλιο, τη γιορτή που έστησε ο Πατέρας για την επιστροφή του ασώτου γιού του. Ω! Αλήθεια, πόσο πολύ μοιάζει!

Νιώθω να θέλω να φωνάξω από μακριά στη Μάνα Ελλάδα και στ’ αδέλφια μου, πως θα ‘θελα να χορέψω κι εγώ μαζί τους. Μαζί, αγκαλιασμένοι. Αγκαλιασμένοι και όλοι μαζί ελεύθεροι.

Όπου να ναι, φτάνει. Φτάνει κι η δική μας ώρα, σκέφτομαι, και τότε θα γιορτάσουμε όλοι μαζί. Θα δώσει ο Θεός να επιστρέψουν πάλι όλα τα παιδιά της Μάνας Ελλάδος στην αγκαλιά της.

Φέρνω στο νου μου τα χρόνια τότε που ήμασταν ελεύθερα. Πόσο όμορφα περνούσαμε! Έτσι θα περνάμε στο μέλλον. Το πιστεύω!

## 16η Ιουνίου 1886

*Η Βουλγαρία, με το όραμα της «Μεγάλης Βουλγαρίας» στη συνθήκη του Αγίου Στεφάνου, καταλαμβάνει με πραξικόπημα την Ανατολική Ρωμυλία, με κρυφή στήριξη των Μεγάλων Δυνάμεων, που το θεωρούν με ψεύτικη αθωότητα «τετελεσμένο γεγονός».*

Μοιραία μέρα του Ιουνίου του 1886. Ούτε σταλιά ήλιο δεν έχει ο ουρανός σήμερα. Όλα μοιάζουν να κλαίνε.

* Όχι! Όχι ! Όχι ! Φωνάζω, δεν μπορεί να συνέβη αυτό! Αδύνατον! Δεν το πιστεύω!

Χτυπάω τη γροθιά μου στο τραπέζι.

* Να αποφάσισαν κάτι τέτοιο οι Μεγάλες Δυνάμεις! Να δώσουν σκλάβα την Ανατολική Ρωμυλία στη Βουλγαρία και όχι να την επιστρέψουν στην μάνα Ελλάδα!

Κλαίω.

* Καημένη Ανατολική Ρωμυλία! Γιατί να σκλαβωθείς πάλι; Γιατί να σε δώσουν στους βαρβάρους που ορέγονται να πιάσουν εμάς; Γιατί; Γιατί ;

*(εικόνα image\_1886.jpg)*

*Το Μοναστήρι θρηνεί για το χαμό της Ανατολικής Ρωμυλίας*

## 1η Φεβρουαρίου 1890

*Τα προβλήματα για το Μοναστήρι επιδεινώνονται όταν το 1890 διορίζεται απ’ τις τουρκικές αρχές νέος Διοικητής Μοναστηρίου Χαλίλ Ριφάτ Πασάς, ο οποίος έχει στενές σχέσεις με τη Ρουμάνικη προπαγάνδα, που έχει ήδη ξεπροβάλλει στο Μοναστήρι και βασανίζει ανελέητα και χωρίς οίκτο τους χριστιανούς κατοίκους.*

* Πολύ αντιπαθητικός φαίνεται ο Χαλίλ πασάς, μου λέει ο βοηθός, δεν νομίζω να τα πάμε καλά μ’ αυτόν.
* Έτσι φαίνεται, αδελφέ μου, του απαντάω,
* Στ’ αλήθεια έτσι είναι, μου λέει εκείνος, μα είναι ακόμη χειρότερα τα πράγματα. Ο Χαλίλ Πασάς είναι στενός φίλος του Αποστόλου Μαργαρίτη![[9]](#footnote-9)

Νιώθω σαν να χάνω το έδαφος κάτω απ’ τα πόδια μου. Τα μάτια μου βουρκώνουν.

* Χριστός και Παναγιά! Αναφωνώ, που το έμαθες αυτό, αδελφέ μου;
* Ο ίδιος ο πασάς μου το είπε! Μου απαντά, όμως τι θα κάνουμε τώρα με την απελευθερωτική μας δράση, δεν ξέρω! Μπορεί και να μας εναντιώνεται συνέχεια σ’ αυτό!
* Όπως και να χει, ότι κι αν γίνει, εμείς, με τη βοήθεια του Θεού, θα αγωνιστούμε για την ελευθερία μας, του λέω.

## 30Αυγούστου 1895

*Ο αγώνας του Μοναστηρίου, όπως κι όλης της Μακεδονίας, για ελευθερία και ένωση με την Ελλάδα συνεχίζεται κάτω απ’ τη μύτη των Τούρκων. Όμως, όπως πάντα υπάρχουν και οι προδότες όπως ο Μαυραγάνης, που το 1893, πρόδωσε τη δράση του Μητροπολίτου Αλεξάνδρου Ρηγόπουλου και των άλλων Μοναστηριωτών, με αποτέλεσμα να συλληφθούν από τους Τούρκους.*

Είναι άγρια μεσάνυχτα. Η ατμόσφαιρα υγρή, μυρίζει προδοσία.

Ααααχ! Πονώ! Ο βοηθός μου τρομάζει και τινάζεται όρθιος.

* Πονάς ακόμη, Μοναστήρι; Με ρωτάει μ’ αγωνία
* Ναι… αδελφέ μου.. του απαντώ αδύναμα
* Πάντως, δόξα τω Θεώ, που δεν σε τραυμάτισαν σοβαρά αλλιώς κλάμα που θα κάναμε εμείς και τα υπόλοιπα αδέλφια σου!
* Δεν είναι τουλάχιστον η πρώτη φορά που με τραυματίζουν, μουρμουρίζω

Λέει κάτι ο βοηθός αλλά δεν ακούω τι. Κλείνω τα μάτια μου. Φέρνω στο νου μου το Σούλι. Αναλογίζομαι πόσο γενναία είχε αγωνιστεί τόσο στην επανάσταση του 1821 όσο και πριν απ’ αυτήν, παρά τη προδοσία και την εγκατάλειψη της. Πραγματικά γνήσιο παιδί της μάνας Ελλάδος! Αναλογίζομαι.

* Μοναστήρι, ακούω τη φωνή του βοηθού μου

Προσγειώνομαι απότομα στην πραγματικότητα. Ανοίγω τα μάτια μου.

* Σ’ ακούω, του λέω όσο πιο δυνατά μπορώ, τι γίνεται;
* Ανησυχείς ακόμη για το Δεσπότη και τους υπόλοιπους; Με ρωτάει

«Πάνω στην ώρα μου το θύμισε κι αυτό!» Σκέφτομαι.

* Ναι, ανησυχώ, του απαντάω, έμαθες κάτι νεώτερο;
* Ανακρίσεις… προφυλακίσεις… ψεύτικες κατηγορίες… μου λέει, άστα να πάνε! Δεν είναι να περιμένεις κάτι καλό απ’ τους Τούρκους. Όσο και να σ’ εμπιστεύονται, όσο και να τους εμπιστεύεσαι, σου πίνουν το αίμα, που έλεγε κι ο Ρήγας ο Φεραίος.

Γυρίζω το κεφάλι μου. Τον κοιτάζω.

* Μα θα ‘ρθει η ώρα, αδελφέ μου, θα ‘ρθει, του λέω, θα λευτερωθούμε. Θα μπορούμε να αντικρίζουμε την ελληνική σημαία παντού, να χτίζουμε όσα σχολειά κι εκκλησιές θέλουμε, χωρίς φιρμάνια κι εγκρίσεις. Το φαντάζεσαι;

Ο βοηθός μου πιάνει το χέρι. Το χαϊδεύει.

* Ναι, Μοναστήρι, λέει, θα λευτερωθούμε κάποτε.

## 20η Απριλίου 1897

*Η Βουλγαρία, έχοντας σκοπό να εκβουλγαρίσει τη Μακεδονία και να τη προσαρτήσει κι αυτή όπως την Ανατολική Ρωμυλία, στέλνει ένοπλα σώματα ανταρτών, τους γνωστούς κομιτατζήδες, οι οποίοι, άλλοτε με το καλό άλλοτε με τη βία, καίνε χωριά, σκοτώνουν Έλληνες, καίνε Εκκλησίες κι άλλα πολλά. Βγαίνει τότε στα βουνά για να τους αντιμετωπίσει, ένας νέος Μακεδονομάχος, ο καπετάν Κώττας απ’ τη Ρούλια Φλωρίνης[[10]](#footnote-10). Αν και σλαβόφωνος, είναι βαθύτατα Έλληνας και μάλιστα αγνός πατριώτης. Γρήγορα γίνεται ο τρόμος των Βουλγάρων αλλά και το καμάρι των Ελλήνων Μακεδόνων, από τους οποίους πολλοί γίνονται παλικάρια του. Αφήνουν οικογένεια και γνωστούς για κάτι ανώτερο, για την λευθεριά της Μακεδονίας, για την λευθεριά της Πατρίδας.*

Άνοιξη, 20 Απριλίου 1897.

* Να προσέχετε, αδελφοί μου. Να χετε θάρρος και να ακούτε τον καπετάνιο, τους λέω
* Μείνε ήσυχη, Μοναστήρι, μου λέει ένας από αυτούς, θα κάνουμε ότι μας λες! Δεν θα σ’ απογοητεύσουμε!

Απομακρύνονται. Μένω να τους κοιτάζω καθώς χάνονται στο βάθος του δρόμου.

* Ο Θεός μαζί σας! Ψιθυρίζω, να προσέχετε!

*(εικόνα image\_1897.jpg)*

*Μουράγιο*

## 13η Νοεμβρίου 1902

*Ο Ίων ή Ιωάννης Δραγούμης γεννιέται στην Αθήνα το 1878 και είναι γιος του μεγάλου πατριώτη δικαστικού και μετέπειτα πολιτικού Στέφανου Δραγούμη από το Βογατσικό Μακεδονίας. Σπουδάζει νομικά στο Πανεπιστήμιο Αθηνών, το 1899 γίνεται υπουργός εξωτερικών και το 1902 ζητάει και διορίζεται υποπρόξενος στο Μοναστήρι.*

Αύριο είναι μια χαρούμενη ημέρα για μένα. Όμως από τούτη τη νύχτα χαίρομαι έστω και ξαπλωμένη.

Δεν νιώθω να νυστάζω. Η καρδιά μου χοροπηδάει χαρούμενη σαν το ταμπούρλο. Στριφογυρνούν στο μυαλό μου οι ειδήσεις που είχα ακούσει το μεσημέρι: «Ο Ίων Δραγούμης διορίζεται υποπρόξενος εδώ! Θα έρθει αύριο! Λένε πως είναι θερμός πατριώτης, αρκετά δραστήριος». Στριφογυρίζω στα στρωσίδια μου.

Θυμώνω με τον εαυτό μου.

* Αν δεν κοιμηθώ, λέω, ο κύριος Ίων Δραγούμης θα ‘ρθει αύριο και δεν θα προλάβω να τον υποδεχτώ. Σίγουρα θα βγάλει το συμπέρασμα πως είμαι τελείως αποχαυνωμένη ή ίσως και μετανιώσει που διάλεξε τα δικά μου στέκια. Να μην τον απογοητεύσουμε.

*(εικόνα image\_1902.jpg)*

*Το Μοναστήρι δεν κοιμάται*

## 20η Ιουλίου 1903

*Οι κομιτατζήδες εντείνουν τις επιδρομές στις πόλεις και τα χωριά της Μακεδονίας. Και μάλιστα, την εικοστή μέρα του Ιουλίου (ημέρα γιορτής του Προφήτη Ηλία), ανακηρύσσουν ότι τάχα θα κάνουν επανάσταση (η επανάσταση του Ίλιντεν) εναντίον των Τούρκων ενώ στην πραγματικότητα έχουν βαλθεί να εξαφανίσουν ολόκληρα ελληνικά χωριά και πόλεις ανάμεσά τους και το Κρούσοβο, μια κωμόπολη δίπλα στο Μοναστήρι.*

Ακούω απ’ έξω σπαρακτικές φωνές. Τρομάζω. Συνέρχομαι.

* Μπα! Μου φαίνεται! Λέω από μέσα μου

Στριφογυρίζω στα στρωσίδια μου. Τίποτε δεν αλλάζει. Αρχίζω να ανησυχώ. Ανοίγω τα μάτια μου.

* Μη και έχει πάθει κανείς τίποτε, σκέφτομαι

Σηκώνομαι. Φοράω τα ρούχα μου. Βγαίνω έξω απ’ το δωμάτιό μου. Οι φωνές ακούγονται πιο δυνατές. Αρχίζω να τις ακολουθώ τρέχοντας. Προαισθάνομαι πως κάτι κακό συνέβη. Θυμάμαι.

«20η Ιουλίου. Η ημέρα που οι κομιτατζήδες θα κάνουν…»

Διακόπτω απότομα τη σκέψη μου. Δεν θέλω να προφέρω τη λέξη «επανάσταση».

* Τρεχάτε να σωθείτε, χριστιανοί! Έρχονται οι κομιτατζήδες! Ακούω σπαρακτική τη φωνή του Κρουσόβου

Σταματάω απότομα. Σκέφτομαι να φύγω.

* Μα, λέω από μέσα μου, και το Κρούσοβο να το αφήσω στο έλεος των κομιτατζήδων; Ποτέ!

Συνεχίζω να τρέχω. Κατευθύνομαι προς το όρος Περιστέρι. Κοντεύω σχεδόν να πέσω, μα δεν με νοιάζει. Μα.. Τι βλέπω; Τι είναι αυτή η σκόνη εκεί στο βάθος; Βραδύνω το βήμα μου. Αναρωτιέμαι τι να ναι. Ακούω φωνές να πλησιάζουν προς το μέρος μου. Τους καταλαβαίνω. Μιλάνε βουλγάρικα. Τρομάζω.

* Κομιτατζήδες! Ψιθυρίζω σιγανά

Αρχίζω να φοβάμαι. Στρίβω προς τα δεξιά για να κόψω δρόμο. Δεν τα καταφέρνω. Παρατηρώ ότι μ’ έχουν κυκλώσει. Πλησιάζουν προς το μέρος μου οι Βούλγαροι γελώντας χαιρέκακα. Ένας απ’ αυτούς βγάζει μαχαίρι. Το κοιτάζω. Το υψώνει πάνω μου.

* Παναγία μου, βοήθα με! Ψιθυρίζω μ’ όλη τη δύναμη της ψυχής μου

Ο Βούλγαρος αμέσως κατεβάζει το μαχαίρι. Το βάζει στη θήκη του. Λέει βουλγάρικα στους άλλους να μη με τραυματίσουν μην τυχόν και τους δουν οι Τούρκοι και τους ζητήσουν αποζημίωση. Οι άλλοι συμφωνούν μαζί του. Μ’ αφήνουν ελεύθερη κι απομακρύνονται. Μένω να τους κοιτάζω.

* Δόξα σοι ο Θεός! Ψιθυρίζω

Γέρνω κουρασμένη το κεφάλι μου στο έδαφος. Κλείνω τα μάτια μου.

*(εικόνα image\_1903.jpg)*

*Το Μοναστήρι ακούει τις φωνές του Κρουσόβου*

## 19η Ιανουαρίου 1904

*(εικόνα image\_1904.jpg)*

*Ίων Δραγούμης*

*Ο Ίων Δραγούμης, ως υποπρόξενος του Ελληνικού Προξενείου Μοναστηρίου, αγωνίζεται σκληρά για την ελληνικότητα της Μακεδονίας. Ιδρύει το πατριωτικό σωματείο «Μακεδονική Άμυνα», στηρίζει τα ελληνικά σχολεία της Δυτικής Μακεδονίας και πολλές φορές έρχεται σε σύγκρουση με τους Τούρκους.*

Είναι Χειμώνας. Ιανουάριος του 1904. Νέα, ευχάριστα μαντάτα έρχονται.

Ανακουφίζομαι.

* Δόξα σοι ο Θεός! Λέω

Κάνω το σταυρό μου.

* Λίγο ακόμη και θα χαμε μπλεξίματα, Μοναστήρι, λέει ο βοηθός μου, ίσως και να τον σκότωναν τον κύριο Ίωνα οι Τούρκοι

Πετάγομαι πάνω έκπληκτη. Τον πιάνω απ’ τους ώμους.

* Μην αρχίζεις τέτοια παράπονα, αδελφέ μου. Πες ευχαριστώ στο Θεό που τον φύλαξε απ’ αυτή τη κακοτοπιά.

## 26η Φεβρουαρίου 1904

*Η ελληνική κυβέρνηση, παρακολουθώντας το δράμα που εξελίσσεται στη Μακεδονία, αποφασίζει να ενεργήσει στέλνοντας για αρχή τέσσερις αξιωματικούς του ελληνικού στρατού στις 24η Φεβρουαρίου 1904. Πρώτος τους στόχος θα είναι, να μελετήσουν το έδαφος και τη κατάσταση που επικρατεί σε αυτές τις περιοχές, έτσι ώστε να δράσουν ανάλογα. Αυτοί οι αξιωματικοί ήταν ο Ανθυπολοχαγός Πεζικού Αλέξανδρος Κοντούλης, ο Ανθυπολοχαγός Πυροβολικού Παύλος Μελάς (γαμπρός στην αδελφή του Ίωνα Δραγούμη), ο Λοχαγός Πεζικού Αναστάσιος Παπούλας (ο μετέπειτα στρατηγός στη Μικρασιατική εκστρατεία το 1919 – 1923) κι ο Υπολοχαγός Πεζικού Γεώργιος Κολοκοτρώνης (εγγονός του ήρωα της Επανάστασης του 1821 Θεόδωρου Κολοκοτρώνη, του Γέρου του Μοριά)*

Φλεβάρης 1904.

* Ζήτω! Ζήτω ! Ο Παύλος Μελάς θα ‘ρθει στα μέρη μας! Φωνάζω απ’ τη χαρά μου

Ο κύριος Ίων Δραγούμης δεν φαίνεται να χαίρεται και πολύ.

* Δεν θα ‘ρθει για να πολεμήσει, Μοναστήρι. Θα ‘ρθει μόνον να μελετήσει τον τόπο, μου λέει
* Τουλάχιστον θα ‘ρθει! Αυτό μου φτάνει!

## 25η Μαρτίου 1904

*Οι Τούρκοι, σύντομα αντιλαμβάνονται έντονα τη παρουσία του Παύλου Μελά στη Μακεδονία, λόγω της φήμης του και διαμαρτύρονται στην ελληνική κυβέρνηση. Η ελληνική κυβέρνηση αναγκάζεται να τον ανακαλέσει στην Αθήνα. Εκείνος, παρά τις αρχικές του αντιδράσεις και τις προσπάθειες απόρριψης, τελικά πείθεται και γυρνάει πίσω.*

Σήμερα ημέρα γιορτής, χαράς αλλά και μιας αβεβαιότητας.

Βγαίνει επιτέλους απ’ το Προξενείο. Τον πλησιάζω δειλά. Εκείνος με προσέχει. Αν και κατσουφιασμένος, μου χαμογελάει.

* Τι είπατε με τον κύριο Ίωνα; Συνέβη κάτι; Τον ρωτώ
* Μοναστήρι, μήνυσαν να γυρίσω πίσω στα στέκια της Αθήνας, μου απαντάει

Παραξενεύομαι

* Μα γιατί; Τολμώ να τον ρωτήσω
* Η Οθωμανική Αυτοκρατορία έχει αντιληφθεί την παρουσία μου εδώ και γι αυτό φοβούνται μην γίνει κάνα διπλωματικό επεισόδιο κι μετά έχουμε μπλεξίματα.
* Κι τ’ αδέλφια μου, τι θ’ απογίνουν, κύριε Παύλο; Ρωτώ μ’ απορία, τόσο καιρό σας περιμέναμε για βοήθεια, κρίμα δεν είναι να σας χάσουμε;
* Μην ανησυχείς, Μοναστήρι. Στο κάτω – κάτω εσείς έχετε ήρωες βοηθούς που θα σας προστατεύουν από τους κομιτατζήδες.
* Εμ, βέβαια! Τι θα κάναμε χωρίς αυτούς;

 Βλέπω τον καπετάν Ζέζα να κοιτάζει τον ουρανό.

* Καλύτερα να πηγαίνω τώρα, λέει και πάει να φύγει, αντίο, Μοναστήρι!
* Στο καλό, κύριε Παύλο! Χαιρετισμούς στη κυρία Ναταλία και στα παιδιά σας!

Μένω να τον κοιτάζω καθώς απομακρύνεται.

* Θεέ μου, προσεύχομαι, κάνε να τον στείλουν πίσω. Ξέρεις Εσύ καλύτερα πόσο τον χρειαζόμαστε σ’ αυτούς τους δύσκολους καιρούς.

## 5η Μαΐου 1904

*Ο Βαγγέλης Στρεμπενιώτης γεννιέται το 1876 στο Στρέμπενο Φλώρινας[[11]](#footnote-11)και αργότερα μεταβαίνει στην Κωνσταντινούπολη όπου εργάζεται ως γαλατάς και κτίστης. Σύμφωνα με τον Μόδη, η απώτερη καταγωγή της οικογένειάς του είναι από την Ήπειρο και συγκεκριμένα από την περιοχή της Τσαμουριάς[[12]](#footnote-12).*

*Αρχικά είναι μέλος του βουλγαρικού κομιτάτου, γρήγορα όμως διαφωνεί με τις πρακτικές που αυτό ακολουθούσε εναντίον του ελληνικού στοιχείου της περιοχής με αποτέλεσμα να ακολουθήσει δολοφονική απόπειρα εναντίον του. Έπειτα από αυτό ο γεγονός καταφεύγει στον Γερμανό Καραβαγγέλη ο οποίος τον ενισχύει με αποτέλεσμα να δημιουργήσει ένα μικρό ένοπλο σώμα με νεαρούς από τα Ασπρώγεια και το Λέχοβο.[[13]](#footnote-13) Όπου εμφανίζεται ο Καπετάν Βαγγέλης στο Αμύνταιο, στη Φλώρινα, στην Καστοριά, στο Μοναστήρι, φέρνει θάρρος και ελπίδα στο Ελληνικό στοιχείο.*

*Στον γυρισμό από το Μοναστήρι, στις 5 Μαΐου του 1904, όπου έχει πάει για να φροντίσει την αποφυλάκιση δύο φίλων του, ανάμεσα στο Αμύνταιο και τα Ασπρώγεια, κομιτατζήδες κρυμμένοι στα στάχυα, τον πυροβολούν και τον ρίχνουν νεκρό από τ’ άλογό του.*

Μάης το 1904.

* Έχει νυχτώσει, θέλετε να πάτε να κοιμηθείτε; Τον ρωτώ, έχω ήδη στρώσει κρεβάτι.
* Όχι, Μοναστήρι, μου απαντάει ο καπετάν Βαγγέλης, θα φύγω απόψε για τα στέκια του Στρέμπενου

Ξαφνιάζομαι. Πάω κοντά του. Του πιάνω το χέρι.

* Μα.. είστε σίγουρος, καπετάνιε; Τολμώ να ρωτήσω, τέτοια ώρα, σε τούτα μέρη, δεν είναι να κάνει κανείς ταξίδια!
* Είμαι απολύτως σίγουρος, Μοναστήρι! Μου λέει αποφασιστικά
* Μα κι αν οι κομιτατζήδες σας επιτεθούν…

Νιώθω ένα ρίγος να διαπερνά το κορμί μου.

* Τι θα γίνει; Φοβάμαι για σας.
* Ας τολμήσουν να επιτεθούν, Μοναστήρι μου, ας τολμήσουν! Ξέρουν πολύ καλά πως με τη βοήθεια του Θεού θα τους ξεκάνω όλους. Μα κι αν με σκοτώσουν, ας το κάνουν! Να πεθάνω για την ελευθερία όλων σας!

Νοιώθω θαυμασμό για τη γενναιότητά του. «Δίκιο έχει ο κύριος Ίων που θέλει να του μοιάσει» Σκέφτομαι «είναι πραγματικός ήρωας». Ωστόσο δεν ησυχάζω.

* Και εμάς ποιος θα μας προστατεύει μετά, καπετάνιε; Τον ρωτώ δειλά

Χαμογελά ο καπετάνιος. Με χτυπά φιλικά στη πλάτη.

* Έλα τώρα! Μου λέει, γι αυτά χολοσκάς; Έχει ο Θεός! Θα ‘ρθουν κι άλλοι. Να μου το θυμάσαι: ένας να πεθάνει, έρχονται χιλιάδες στη θέση του!

*(εικόνα image\_190405.jpg)*

*Το Μοναστήρι συζητά με τον Καπετάν Βαγγέλη τον Στρεμπενιώτη*

## 21η Ιουνίου 1904

*Ο Καπετάν Κώττας, αφού εγκαταλείπεται σιγά – σιγά από τα παλικάρια του, συλλαμβάνεται απ’ τους Τούρκους μετά από προδοσία και κλείνεται στις φυλακές του Μοναστηρίου.*

Κοιτάζω τον ουρανό. Αν και καλοκαίρι, είναι καλυμμένος από πυκνά γκρίζα διάφανα σύννεφα. Σίγουρα δείχνει πως θα ρίξει σε λίγο βροχή. Μακριά όλα φαίνονται θαμπά. 21 Ιουνίου του 1904.

«Περίεργο!» συλλογιέμαι «Τα καλοκαίρια δεν συνηθίζει να βρέχει»

Συνεχίζω να κεντάω. Μικρές ψιχάλες πέφτουν πάνω στο φουστάνι μου. Απλώνω το χέρι μου και ψάχνω στα τυφλά τη κάπα μου. Δεν τη βρίσκω. Συνειδητοποιώ πως την έχω αφήσει στο δωμάτιό μου. Μα νιώθω πως δεν με νοιάζει.

* Θεέ μου, πρόσεχε τους Μακεδονομάχους που είναι τώρα έξω και κρυώνουν, προσεύχομαι από μέσα μου

Μου ‘ρχεται στο νου μου ο καπετάν Κώττας. Σηκώνομαι. Βηματίζω νευρικά. Στο μυαλό μου τριγυρίζει η είδηση που είχα ακούσει για τον Καπετάν Κώττα. «Σαν κάτι περίεργο να μαγειρεύεται πίσω από την πλάτη μας» σκέφτομαι «Δεν μπορεί να είναι αλήθεια αυτή η κατηγορία!»

* Σου συνέβη κάτι, Μοναστήρι; Ακούω τη φωνή του κύριου Ίωνος Δραγούμη
* Ε, όχι, είμαι καλά, του απαντώ, απλώς ανησυχώ λίγο.
* Γιατί; Με ρωτάει
* Εμ να.. άκουσα τυχαία να λένε πως ο καπετάν Κώττας συνεργάστηκε με εκείνο τον κομιτατζή το Μήτρο Βλάχο…

Ο κύριος Ίων σηκώνεται αμέσως όρθιος. Το πρόσωπό του φαίνεται σουφρωμένο.

* Αποκλείεται να ‘γινε κάτι τέτοιο! Και συ το πιστεύεις;
* Όχι, πώς να το πιστέψω! Αφού ο Καπετάν Κώττας είναι αγνός πατριώτης. Τις έχει σπουδάσει όλες τις δόλιες προθέσεις των κομιτατζήδων, γι αυτό και τους εξοντώνει πολύ πιο εύκολα. Μα υποπτεύομαι ότι γίνεται συνομωσία εναντίον του. Φοβάμαι, κύριε Ίων…

Πηγαίνω κοντά του. Εκείνος με χαϊδεύει στοργικά.

* Μη φοβάσαι, Μοναστήρι. Αυτόν δεν τον πιάνει ούτε του Τούρκου το βόλι, που να τον πιάσει συκοφαντία! Ξέρει καλά να κρύβεται!

Αναθαρρεύω. Δίκιο έχει, αναλογίζομαι. Μα τι βλέπω; Έρχεται ένας Τούρκος. Τρομάζω.

* Θεέ μου! Αναφωνώ

Πλησιάζει. Έρχεται προς το μέρος μου.

* Μοναστίρ, μου λέει, με στέλνει ο Χιλμής πασάς από τα στέκια της Θεσσαλονίκης. Θέλει να του κάνεις μια χάρη.

Βγάζει ένα γράμμα από το ζωνάρι του. Μου το δίνει. Το παίρνω. Αρχίζω να το διαβάζω δυνατά στα ελληνικά.

«Μοναστίρ

Σου ζητώ μια χάρη. Ετοίμασε τις κλειστές σπηλιές σου. Έχω πιάσει έναν κρατούμενο. Σου τον στέλνω αύριο το πρωί. Το όνομά του είναι Κώττας Χρήστου…»

Δεν μπορώ να συνεχίσω. Με παίρνουν τα κλάματα. Οι φόβοι μου έχουν βγει αληθινοί! Σκέφτομαι. Μου λυγίζουν τα πόδια. Πάω να πέσω. Ο κύριος Ίων με συγκρατεί. Λέει στον Τούρκο:

* Τρέξε και πες στον Πασά ότι το Μοναστήρι θα κάνει ότι της ζήτησε.

Ο Τούρκος φεύγει. Κλαίω ακόμη. Νιώθω πως δεν χωράει ο νους μου πως ο Καπετάν Κώττας έχει πιαστεί και πρόκειται να φυλακιστεί στα στέκια μου.

* Όχι όχι! Δεν πρόκειται να κάνω κάτι τόσο απαίσιο στον μεγάλο ήρωα της Ρούλιας! Ψιθυρίζω

Ο κύριος Ίων με βοηθάει να σταθώ στα πόδια μου

* Όχι, δεν θα το κάνεις εσύ! Οι Τούρκοι το κάνουν, μου λέει
* Δεν μπορώ να το πιστέψω ότι έγινε έτσι! Του απαντώ με κλάματα, αυτό το παλικάρι της Ρούλιας, που μας απάλλαξε από τόσους επιδρομείς, αγωνίστηκε τόσο για μας, να ναι στα χέρια των εχθρών τώρα!

Χώνομαι στην αγκαλιά του. Κάτι μου λέει σανά προσπαθεί να με παρηγορήσει. Μα δεν ακούω τι.

*(εικόνα image\_190406.jpg)*

*Το Μοναστήρι κλαίει για τον Καπετάν Κώττα στην αγκαλιά του Ίωνα Δραγούμη*

## 19η Σεπτεμβρίου 1904

*Ο Παύλος Μελάς πηγαίνει ξανά στη Μακεδονία κι αυτή τη φορά με το ψευδώνυμο καπετάν Μίκης Ζέζας (σύνθεση από τα δύο ονόματα των παιδιών του Μιχάλη – Μίκη και Ζωής – Ζέζας). Στο σώμα του εντάσσονται πολλά παλικάρια, ανάμεσά τους και ένας φαρμακοποιός, κάτοικος του Μοναστηρίου, ο Φίλιππος Καπετανόπουλος που δυστυχώς σκοτώνεται κατά τη συμπλοκή με τους Τούρκους κοντά στο Νερέτι[[14]](#footnote-14)*

* Μοναστήρι! Μοναστήρι ! Ακούω τη λαχανιασμένη φωνή του βοηθού μου

Γυρνώ και τον βλέπω. Φαίνεται σαν να έχει δει κάτι πολύ φοβερό. Ανησυχώ

* Τι έπαθες, αδελφέ μου; Τον ρωτάω, έγινε τίποτε;
* Ο Φίλιππος σκοτώθηκε, Μοναστήρι! Μου λέει ο βοηθός

Ταράζομαι. Τα μάτια μου αρχίζουν να δακρύζουν. «Ελπίζω να μην είναι αλήθεια» Σκέφτομαι για να παρηγορήσω τον εαυτό μου.

* Που το ‘μαθες, αδελφέ μου; Τον ρωτώ πάλι
* Ο καπετάν Ζέζας μ’ ειδοποίησε! Μου απαντάει

Δεν νοιώθω τα πόδια μου απ’ την θλίψη. Κάθε πολεμιστής μας, κάθε ήρωας μας που σκοτώνεται από τους εχθρούς, είναι και μια μαχαιριά και ένα βόλι που λες περνάει απ’ την καρδιά μου.

## 14η Οκτωβρίου 1904

*Κατά την διάρκεια του αγώνα, θύμα των βουλγαρικών αντιποίνων πέφτει η εθνομάρτυς δασκάλα Αικατερίνη Χατζηγεωργίου, καταγόμενη απ’ την Γευγελή, πόλη ανατολικά του Μοναστηρίου και βόρεια της Ειδομένης. Δολοφονείται από Βούλγαρους κομιτατζήδες, οι οποίοι αφού την αποκεφαλίζουν, βάζουν φωτιά κι καίνε το σπίτι όπου διαμένει και διδάσκει, στις 14 Οκτωβρίου 1904, μετά από σκληρή μάχη που κρατάει περισσότερες από τρεις ώρες, στο χωριό Γκραιζίστα ή Γραίτσιστα ή Γκρήτσιστα ή Γκίρτσιστα, βόρεια της Γευγελής, στην καρδιά της Ελληνικότατης Βόρειας Μακεδονίας.*

Ψυχρή νύχτα του Οκτωβρίου του 1904. Ο αέρας μυρίζει μπαρούτι και φωτιά. Ο ουρανός χωρίς κανένα αστέρι. Σαν να πενθεί. Ακούω από μακριά τη Γευγελή να κλαίει σπαρακτικά και στενοχωριέμαι. Δάκρυα τρέχουν απ’ τα μάτια μου.

* Τη καταλαβαίνω, λέω, θα πρέπει να ήταν πολύ τραγικός ο θάνατος της Χατζηγεωργίου. Και γω στη θέση της θα έκλαιγα. Αχ αγαπημένη μας δασκάλα! Δασκάλα της μάνας Ελλάδος! Το όνομά σου θα μείνει χαραγμένο παντοτινά στις ψυχές μας. Στις ψυχές όλων των Ελλήνων. Θα σαι πρότυπο για όλες τις Ελληνίδες δασκάλες! Καλό Παράδεισο!

## 15η Οκτωβρίου 1904

*(εικόνα image\_1904.jpg)*

*Παύλος Μελάς*

*Ο Παύλος Μελάς, χάρη στις ανδραγαθίες του, γίνεται θερμός εμψυχωτής των Ελλήνων και το φόβητρο των κομιτατζήδων. Όμως στις 13 Οκτωβρίου σκοτώνεται από τούρκικο βόλι στο χωριό Στάτιτσα Καστοριάς[[15]](#footnote-15), μετά από προδοσία και σκληρή μάχη.*

* Όχι! Όχι ! Όχι ! Φωνάζω κλαίγοντας, δεν μπορεί! Δεν μπορεί να ‘γινε έτσι! Δεν μπορεί! Ας είναι ένα κακό όνειρο!

Κρατώ το κεφάλι στα χέρια μου. Κάθομαι στο γραφείο μου. Παίρνω βαθιές ανάσες. Νιώθω να ηρεμώ.

* Μα τι λέω! ψιθυρίζω, ότι έγινε, το επέτρεψε ο Θεός. Ίσως έτσι να δοξαστεί ο Παύλος Μελάς.

Σηκώνω το κεφάλι μου. Στρέφω το βλέμμα μου προς τα επάνω.

* Καλό σου ταξίδι, καπετάν Ζέζα! Θα ζεις για πάντα βαθιά στις καρδιές μας. Θα είσαι παράδειγμα για όλους τους Έλληνες. Καλό Παράδεισο να χεις!

## 6η Ιανουαρίου 1905

*Τα παλικάρια του Παύλου Μελά, μετά το θάνατό του, διασκορπίζονται αλλά συλλαμβάνονται στην περιοχή της Καστοριάς την ημέρα των Φώτων απ’ τους Τούρκους και κλείνονται στις φυλακές του Μοναστηρίου.*

* Μοναστήρι! Μοναστήρι ! Ακούω τη φωνή του βοηθού μου

Γυρίζω και τον βλέπω δίπλα μου να παίρνει ανάσες λες και είχε τρέξει από τα στέκια της Αθήνας έως τα δικά μου.

* Τι έγινε, αδελφέ μου; τον ρωτώ ανήσυχη, πες μου!

Παίρνει μια βαθιά ανάσα.

* Τα παλικάρια του Παύλου Μελά συνελήφθησαν! Μου απαντάει

Τινάζομαι πάνω. Τον πιάνω απ’ τους ώμους. Τον ταρακουνάω.

* Μου μιλάς τώρα σοβαρά, αδελφέ μου ή με περιπαίζεις; Τον ρωτάω ανήσυχη
* Σοβαρότατα, Μοναστήρι μου σοβαρότατα, μου απαντάει

Τον αφήνω. Κάθομαι στη καρέκλα μου.

* Κάτι πρέπει να κάνω. Δεν μπορώ να τους αφήσω έτσι! Μουρμουρίζω
* Τι να τους κάνεις κι εσύ, Μοναστήρι! Μου λέει ο βοηθός μου, εδώ πήγες να τα βάλεις με τους κομιτατζήδες πριν δύο χρόνια και παραλίγο να σε σκοτώσουν. Σκέψου το καλά. Από θαύμα ζεις ακόμη.
* Το ξέρω και με το παραπάνω, του απαντάω, όμως κάτι πρέπει να κάνουμε.
* Να το πούμε μήπως στο Δεσπότη; Με ρωτάει ο βοηθός, κάτι θα ξέρει να κάνει αυτός.
* Καλή ιδέα! Απαντώ κι αρχίζω να χοροπηδάω
* Πάμε λοιπόν!

## 23η Σεπτεμβρίου 1905

*Κατά τη διάρκεια του αγώνα, οι κομιτατζήδες κάνουν επιδρομή στη Γραδέσνιτσα, το κεφαλοχώρι των 20 χωριών του όρους Μοριχόβου πέρα απ’ το Μοναστήρι και, εκμεταλλευόμενοι την απουσία του Μακεδονομάχου προστάτη της Μοναστηριώτη οπλαρχηγού Αντωνίου Ζώη, σκοτώνουν ιερείς, σφάζουν γυναικόπαιδα και ισοπεδώνουν τα πάντα. Ο καπετάν Ρέμπελος (ο υπολοχαγός του Ελληνικού στρατού Χρήστος Τσολακόπουλος απ’ το Τύρναβο) επεμβαίνει κι οι κομιτατζήδες το βάζουν στα πόδια.*

* Βοήθεια, χριστιανοί, βοήθεια! Έρχονται οι κομιτατζήδες! Ακούω τη φωνή της Γραδέσνιτσα.

Ταράζομαι. Κοιτάζω προς τα στέκια της. Βουίζουν ολόκληρα από αγριάδες, ποδοβολητά αλόγων, ουρλιαχτά, ικετευτικές φωνές και κλάματα. Από ψηλά φαίνονται καπνοί κι αποκαΐδια. Νιώθω να μου τρυπάνε τη μύτη.

* Ωχ όχι! Λέω από μέσα μου, ο καπετάν Ζώης δεν είναι εκεί!

Προσπαθώ να σκεφτώ πώς να ενεργήσω.

Να πάω να τη σώσω, θα μου επιτεθούν όπως και πριν δύο χρόνια στην ψευδεπανάσταση και ίσως με σκοτώσουν αυτή τη φορά. Αν όμως μείνω αδρανής, ίσως και τη σκοτώσουν εκείνη, σκέφτομαι.

Νιώθω πως δεν ξέρω τι να κάνω. Προσεύχομαι.

* Αχ Θεέ μου! Όπως μ’ έσωσες εκείνο το πρωί του Ιουλίου, σώσε σε παρακαλώ και τη Γραδέσνιτσα, που δέχεται επίθεση. Σε παρακαλώ, άκουσέ με! Δεν μπορώ να τη σώσω!
* Συνέβη κάτι, Μοναστήρι; Ακούω τη φωνή του καπετάν Ρέμπελου

Γυρίζω το κεφάλι μου. Τον βλέπω δίπλα μου. Του δείχνω με το δάκτυλο προς τα στέκια της Γραδέσνιτσα. Ο καπετάνιος κοιτάζει παρατηρεί.

* Μην ανησυχείς! Θα πάω να τους προλάβω, μου λέει
* Πήγαινε, του απαντώ

Ο καπετάν Ρέμπελος απομακρύνεται.

* Δόξα σοι ο Θεός! Ψιθυρίζω και κάνω το σταυρό μου.

## 26η Σεπτεμβρίου 1905

*Ο Μητροπολίτης του Μοναστηρίου, Ιωακείμ Φορόπουλος, ειδοποιείται από τις τουρκικές αρχές να στείλει ιερέα να εξομολογήσει και να μεταλάβει τον καπετάν Κώττα, που πρόκειται την επόμενη μέρα να τον κρεμάσουν. Εκείνος στέλνει τον Αρχιδιάκονο Αθηναγόρα, τον μετέπειτα Πατριάρχη Κωνσταντινουπόλεως.*

Είναι 26 Σεπτεμβρίου του 1905. Κοντεύει να βραδιάσει. Κρύβομαι πίσω από ένα δέντρο. Κοιτάω δειλά. Κανείς δεν περνάει, δόξα τω Θεώ. Ξεφυσώ με ανακούφιση. Συνεχίζω τη πορεία μου. Αρχίζει να σκοτεινιάζει. Ο ήλιος, βλέπω, κρύβεται πίσω απ’ τα βουνά. Ο φόβος μου νιώθω να μεγαλώνει.

* Καλύτερα να βιαστώ πριν με πάρει η νύχτα γιατί αν έχουν στήσει καρτέρι εδώ κοντά οι κομιτατζήδες, αλίμονο μου! Ψιθυρίζω

Κοιτάω το ντουφέκι στη ζώνη μου. Συνέρχομαι. Ο φόβος μου μικραίνει.

* Τουλάχιστον θα μπορέσω να αμυνθώ, παρηγορώ τον εαυτό μου, άλλωστε και το σπίτι του Δεσπότη δεν είναι και μακριά απ’ τα στέκια μου

Βλέπω τον Υδραγόρα[[16]](#footnote-16) εμπρός μου. Σηκώνω λίγο το φουστάνι μου. Τον πηδάω. Βρίσκομαι στην απέναντι όχθη. Γυρνώ λίγο το κεφάλι μου. Τον κοιτώ. Φαίνεται πολύ ορμητικός.

«Ο χειμώνας πλησιάζει» Σκέφτομαι

Προχωρώ. Κοιτάζω γύρω μου. Ψυχή δεν φαίνεται. Τίποτα δεν ακούγεται. Μου φαίνεται παράξενη ησυχία. Ίσως ύποπτη.

Ακούω από πίσω μου ποδοβολητά αλόγων. Τρομάζω.

* Μην είναι κομιτατζήδες, Θεέ μου! Μονολογώ.

Γυρνώ το κεφάλι. Τους βλέπω. Δεν είναι κομιτατζήδες. Όμως… Είναι Τούρκοι! Έρχονται προς το μέρος μου. Πάω να τρέξω να γλιτώσω. Αυτοί με προφταίνουν. Σταματάω απότομα. Κατεβαίνουν απ’ τα άλογά τους. Με πλησιάζουν. Κάνω ένα βήμα πίσω τρομαγμένη.

* Για πού το ‘βαλες τέτοια ώρα, Μοναστίρ; Με ρωτά στα ελληνικά ο αρχηγός τους
* Για.. το σπίτι του Δεσπότη, απαντώ φοβισμένη

Ο αρχηγός τους χαμογελάει πονηρά.

* Α! Καλά το φαντάστηκα! Έχεις κάνα παράπονο έτσι;

Αισθάνομαι ότι είμαι σε δύσκολη θέση. Δεν ξέρω ακριβώς τι να απαντήσω.

* Ξέρετε, ψιθυρίζω δειλά.
* Λοιπόν άκου να δεις! Να πας στο Δεσπότη και πες του να έρθει στις κλειστές σπηλιές σου να κάνει τα θρησκευτικά του καθήκοντα με τον καπετάν Κώττα.

Κάτι συνέβη για να λέει κάτι τέτοιο ένας Τούρκος και μάλιστα μ’ αυτό τον τρόπο, συλλογίζομαι. Ανησυχώ.

* Μα πως… γιατί το λέτε αυτό; Τολμώ να τον διακόψω
* Δεν κατάλαβες! Αύριο θα τον κρεμάσουμε στην αυλή σου στο Ατ Παζάρ! Μου απαντάει.

Νιώθω λες και με χτύπησε κεραυνός. Μου ‘ρχεται να κάνω εμετό. Τα πόδια μου πάνε να λυγίσουν.

* Μα γιατί; Ρωτώ πάλι, γιατί έτσι;

Το πρόσωπο του Τουρκαλά σκοτεινιάζει.

* Γιατί έτσι θέλουμε! Μου απαντά άγρια, άντε πήγαινε τώρα, μην μετανιώσουμε που σου το ‘παμε. Τ’ ακούς;
* Ναι, απαντώ δειλά γνέφοντας καταφατικά το κεφάλι μου

Οι Τούρκοι ανεβαίνουν στ’ άλογα τους. Φεύγουν. Μένω ακίνητη να τους κοιτάζω καθώς απομακρύνονται.

Νιώθω πως δεν μπορώ να κάνω ούτε ένα βήμα μ’ αυτά που χω ακούσει για τον λατρευτό ήρωα της Ρούλιας.

* Μα πως είναι δυνατόν, αναρωτιέμαι, νόμους δεν έχουν πια αυτοί οι Τούρκοι; Γιατί να τον σκοτώσουν έτσι τον καπετάν Κώττα; Σε τι τους έφταιξε;

Δεν μπορώ να συνεχίσω τις σκέψεις μου. Δάκρυα αρχίζουν να κυλούν απ’ τα μάτια μου. Σωριάζομαι κάτω στο έδαφος. Κλαίω δυνατά. Όλα τα πουλιά, στον ήχο του κλάματός μου, απομακρύνονται πετώντας φοβισμένα. Τα ζώα κρύβονται στις φωλιές τους για να γλιτώσουν. Μένω μόνη μου. Κλαίω ακόμη.

* Ποιος θέλει ν’ ακούσει αυτή τη φρικτή είδηση! Ψιθυρίζω ρουφώντας τα δάκρυά μου

Βγάζω το μαντήλι μου. Το τσαλακώνω μέσα στις χούφτες μου. Κλαίω. Σηκώνω το κεφάλι μου. Κοιτάζω τον ουρανό. Ο ήλιος έχει δύσει κι έχουν αρχίσει να εμφανίζονται δειλά – δειλά τα πρώτα αστέρια. Θυμάμαι πως πρέπει να πάω στο σπίτι του Δεσπότη. Σταματώ να κλαίω. Θυμώνω με τον εαυτό μου.

* Τι κάθομαι τόση ώρα και κλαψουρίζω, λέω από μέσα μου

Σκουπίζω τα μάτια μου. Βάζω το μαντήλι μου. Αρχίζω να τρέχω μ’ όλη μου τη δύναμη μέσα στο δάσος. Έχω το νου μου μην βγει κανένας κομιτατζής και μ’ αρπάξει μα νιώθω να μην με νοιάζει κι αν κρύβεται κάπου εδώ κοντά. Βλέπω από μακριά το σπίτι του Δεσπότη.

* Επιτέλους, αναφωνώ μέσα απ’ τα δόντια μου.

Τρέχω προς τα εκεί. Φτάνω. Χτυπώ τη πόρτα. Περιμένω να ανοίξει. Κανείς! Ξαναχτυπώ. Μου ανοίγει ο Δεσπότης.

* Την ευχή σας, Σεβασμιότατε, του λέω και του φιλώ το χέρι
* Του Χριστού και της Παναγίας, μου απαντάει εκείνος, πέρνα μέσα, Μοναστήρι.

Μπαίνω σέρνοντας σχεδόν τα πόδια μου. Σωριάζομαι σε μια καρέκλα.

* Φαίνεσαι ταραγμένη, με ρωτά κάπως ήρεμα ο Δεσπότης, μην έπαθε κανείς τίποτε;

Παίρνω μια ανάσα. Του απαντώ δειλά

* Έλαβα μήνυμα απ’ τους Τούρκους ότι την άλλη μέρα ο καπετάν Κώττας θα… θα ….

Δεν μπορώ να συνεχίσω. Αρχίζω να κλαίω.

* Ο καπετάν Κώττας; Τι γίνεται μ’ αυτόν; Με ρωτάει ανήσυχος

Καταπίνω τα δάκρυά μου.

* Πρόκειται να τον κρεμάσουν, απαντάω μισοκλαίγοντας, μου ζήτησαν να σας ειδοποιήσω να τον ετοιμάσετε!

Κλαίω. Ο Δεσπότης σηκώνεται. Φαίνεται λυπημένος μα προσπαθεί να μη το δείξει. Με χαϊδεύει.

* Μη κλαίς, Μοναστήρι, μου λέει κάπως ήρεμα, καταλαβαίνω ότι πονάς τόσο πολύ που χάνεις ένα τόσο αγαπητό σου πρόσωπο. Μα έχε θάρρος, ο Θεός ξέρει τι θα τον ωφελήσει. Αν θέλει να τον πάρει κοντά του, για το καλό του θα είναι. κι έπειτα η θυσία του δεν θα πάει χαμένη.
* Και πως θα αγωνιστούν οι υπόλοιποι χωρίς αυτόν; Τολμώ να ρωτήσω κλαίγοντας
* Έχει ο Θεός, Μοναστήρι μου, έχει ο Θεός, μ’ απαντάει εκείνος

## 27η Σεπτεμβρίου 1905

*Ξημερώνει η μοιραία μέρα. Ο καπετάν Κώττας οδηγείται στο ικρίωμα της πλατείας Ατ Παζάρ του Μοναστηρίου και, αν στην αρχή ξεφεύγει και τον κυνηγάνε με πυροβολισμούς σ’ όλη τη πόλη, συλλαμβάνεται πάλι κι απαγχονίζεται.*

Ακούγονται πυροβολισμοί.

* Θεέ μου, βοήθησε τον να ξεφύγει, προσεύχομαι

Τρέχω στους διαδρόμους να τον συναντήσω. Τον βρίσκω σε μια γωνιά να προσπαθεί να κρυφτεί. Τρέχω προς το μέρος του. Τον αγκαλιάζω. Προσπαθώ να σκεφτώ που να τον κρύψω. Δεν μπορώ όμως. Γυρίζω το κεφάλι μου. Βλέπω από μακριά να έρχονται Τούρκοι οπλισμένοι. Παγώνω. Εκείνοι υψώνουν τα ντουφέκια τους. Αρχίζουν να πυροβολούν. Πέφτουν τα βόλια βροχή. Ένα βόλι πέφτει πάνω μου. Μου τσακίζει το πόδι. Ααααχ! Πονώ!

Σωριάζομαι κάτω. Ο καπετάνιος προσπαθεί να με σηκώσει. Το αίμα μου τρέχει ποτάμι. Αχ! Πονώ!

Μια ομάδα Τούρκων πέφτει κατά επάνω μας σαν θεριά.

* Συμφορά, ψιθυρίζω, θα μας πιάσουν!

 Κλείνω τα μάτια μου σφιχτά για να μη βλέπω.

* Κύριε Ιησού Χριστέ ελέησον ημάς, ψιθυρίζω.

Νιώθω την αγκαλιά μου να αδειάζει απότομα. Ο αέρας αρχίζει να παγώνει τα ανοιγμένα χέρια μου. Ακούω τους Τούρκους να απομακρύνονται. Ανοίγω τα μάτια μου και.. Νεκρική σιγή. Ψάχνω με το βλέμμα μου τον καπετάνιο. Δεν τον βρίσκω πουθενά. Καταλαβαίνω ότι οι Τούρκοι τον έχουν πάρει. Απογοητεύομαι.

* Ωχ, όχι! Ψιθυρίζω, τι θα γίνει τώρα;

Από μακριά ακούγονται αλαλαγμοί, λες και ακούς ύαινες. Και μια φωνή σχίζει τον κρύο αέρα, λες και φτάνει έως τον ουρανό.

* Νταζίβε Γκρίτσκι![[17]](#footnote-17)

Αρχίζω και τρέχω κουτσαίνοντας και με τρόμο προς την αυλή του Ατ Παζάρ. Φτάνω εκεί. Τι βλέπω; Ο Καπετάν Κώττας είναι κρεμασμένος στο ικρίωμα! Τα πόδια μου δεν με κρατούν όρθια. Γονατίζω. Ακουμπάω το κεφάλι μου στο έδαφος. Βάζω τα κλάματα.

* Όχι, δεν μπορεί να είναι αλήθεια αυτό! Μουρμουρίζω, ενώ τα δάκρυά μου τρέχουν...

Θυμάμαι τα λόγια του Δεσπότη:

 «Ο Θεός ξέρει τι θα τον ωφελήσει. Αν θέλει να τον πάρει κοντά του, για το καλό του θα είναι. Κι έπειτα η θυσία του δεν θα πάει χαμένη».

* Καπετάν Κώττα, καλό σου ταξίδι! Λέω από μέσα μου.

*(εικόνα image\_1905.jpg)*

*Το Μοναστήρι βλέπει τον Καπετάν Κώττα κρεμασμένο*

## 6η Ιουνίου 1906

*Κατά τη διάρκεια του Αγώνα, οι Τούρκοι κάνουν επιδρομή στα χωριά μεταξύ Λεχόβου και Στρέμπενου, τα οποία υπερασπίζεται ένα ένοπλο σώμα 80 Ελλήνων. Μετά από σκληρή μάχη, οι Έλληνες, κυκλωμένοι από παντού, ηττούνται και 14 από αυτούς οδηγούνται στις φυλακές του Μοναστηρίου, όπου και οι 7 εκτελούνται.*

Ξυπνώ αγουροξυπνημένη. Ακούγονται πονεμένες φωνές. Τινάζομαι πάνω ανήσυχη.

* Μα τι γίνεται; Ποιος φωνάζει έτσι; λέω από μέσα μου

Σηκώνομαι. Τρέχω. Ανοίγω τη πόρτα του δωματίου μου. Βγαίνω έξω. Οι πονεμένες φωνές συνεχίζονται. Μα τι βλέπω; Ένας απ’ τους βοηθούς μου έρχεται προς το μέρος μου τρέχοντας. Σταματάω απότομα. Εκείνος με φτάνει. Φαίνεται λαχανιασμένος.

* Τι έγινε; Τον ρωτάω όλο αγωνία, πες μου!
* Τους σκοτώσανε! Τους σκοτώσανε οι Τούρκοι! Μου λέει παίρνοντας βαθιές αναπνοές
* Ποιους, αδελφέ μου; Ποιους; Ρωτάω πάλι ανήσυχη

Μου απαντάει φωναχτά

* Τους υπερασπιστές του Στρέμπενου!

Μένω ακίνητη σαν άγαλμα. Νιώθω πως και χίλιοι κεραυνοί να με χτυπούσαν δεν θα πονούσα τόσο.

Τα πόδια του βοηθού μου λυγίζουν. Πέφτει κάτω. Κλαίει. Γονατίζω και γω. Αρχίζω να κλαίω μαζί του. Νιώθω πως δεν μπορώ να κάνω αλλιώς.

*(εικόνα image\_1906.jpg)*

*Σταυρός*

## 3η Σεπτεμβρίου 1907

*Οι Βούλγαροι, αφού καταλαβαίνουν ότι δεν μπορούν να εξολοθρεύσουν τον ελληνισμό, στρέφονται εναντίον των Μητροπολιτών και απαίτησαν επέμβαση από τους Τούρκους, οι οποίοι με τη σειρά τους εξαναγκάζουν το Πατριαρχείο να αποσύρει από τις Μητροπόλεις της Μακεδονίας τον Μητροπολίτη Καστοριάς Γερμανό Καραβαγγέλη, τον Μητροπολίτη Μοναστηρίου Ιωακείμ Φορόπουλο, τον Μητροπολίτη Δράμας Χρυσόστομο Καλαφάτη (μετέπειτα εθνομάρτυρα Σμύρνης) και τον Μητροπολίτη Γρεβενών Αγαθάγγελο.*

Ο Δεσπότης ακουμπάει το γράμμα πάνω στο τραπέζι. Αρχίζει να βηματίζει νευρικά. Σα να σκέφτεται κάτι. Φαίνεται πολύ λυπημένος. Στέκεται. Με κοιτάζει επίμονα. Ρίχνει το βλέμμα του στο γράμμα. Ο βοηθός μου σκύβει στο αυτί μου.

* Δεν τον βλέπω καλά τον Δεσπότη μας. Κάποιο κακό μαντάτο θα του στείλανε, μου ψιθυρίζει.
* Αυτό λέω κι εγώ! Του λέω, μη και πάλι οι κομιτατζήδες απειλούν μικρά παιδιά;
* Που να ξέρω! Μου απαντά σηκώνοντας τους ώμους

Ο Δεσπότης κάθεται. Με παίρνει απ’ το χέρι. Με βάζει να κάτσω κοντά του.

* Άκου Μοναστήρι, μου λέει, το Πατριαρχείο πιέστηκε απ’ τους Τούρκους και τους Βούλγαρους, να αποσύρουν από αυτή την ευλογημένη Μητρόπολη. Καταλαβαίνεις τι μέλλει να γίνει.

Σηκώνομαι όρθια.

* Όχι όχι! Φωνάζω, μη φύγετε, Σεβασμιότατε. Σας παρακαλώ, σας χρειάζομαι και γω κι οι βοηθοί μου.

Ο Δεσπότης σηκώνεται. Με χαϊδεύει. Μου λέει:

* Δυστυχώς, Μοναστήρι μου, πρέπει να φύγω. Μα, μην ανησυχείς! Θα ξαναγυρίσω, γρήγορα θα ξαναγυρίσω.
* Το υπόσχεστε; Τολμώ να ρωτήσω.
* Το υπόσχομαι, μ’ απαντάει, μείνε ήσυχη, γρήγορα θα ξαναγυρίσω.

*Ο Μητροπολίτης Μοναστηρίου Ιωακείμ Φορόπουλος φεύγοντας από το Μοναστήρι είχε υποσχεθεί στους Μοναστηριώτες ότι γρήγορα θα ξαναγυρνούσε. Όμως δεν πρόλαβε να επιστρέψει, γιατί κοιμήθηκε το 1909 στην Κωνσταντινούπολή. Οι προσευχές του όμως και σίγουρα ακολουθούν το Μοναστήρι μέχρι και σήμερα.*

*(εικόνα image\_1907.jpg)*

*Το Μοναστήρι συζητά με τον Μητροπολίτη Ιωακείμ Φορόπουλο*

## 25η Ιουλίου 1908

*Ο Πέτρος Χρήστου γεννιέται το 1887 στη Βελουσίνα της Πελαγονίας. Διατελεί δάσκαλος στη Γραδέσνιτσα του Μοριχόβου. Στη συνέχεια εντάσσεται στο ένοπλο σώμα του Κρητικού Γ. Βολάνη, όπου διακρίνεται για τις ηγετικές του ικανότητες. Συνεργάζεται επίσης, με το Γ. Δικώνυμο Μακρή. Το Μάιο του 1906 σχηματίζει δικό του ένοπλο σώμα που δρα στο Μορίχοβο κατά των Βουλγαρικών σωμάτων αλλά και των Οθωμανικών στρατιωτικών αποσπασμάτων, συνεργαζόμενος πολλές φορές και με τον οπλαρχηγό Σίμο Ιωαννίδη. Κατόπιν, συνεργάζεται με τον Γ. Τσόντο (καπετάν Βάρδα) στο νότιο Μορίχοβο και στις περιοχές Φλώρινας και Πρεσπών. Στα τέλη Μαΐου του 1907 λόγω της αποχώρησης του Γ. Τσόντου και πλήθους οπλαρχηγών προς τα Κορέστια[[18]](#footnote-18), ο Πέτρος Χρήστου με το σώμα του αναλαμβάνει από κοινού με τον Γ. Πρώιμο όλη την περιοχή Πρεσπών, Φλώρινας και νοτίου Μοριχόβου με βάση το Βαρνούντα. Στη συνέχεια κινείται νοτιότερα προς το Βέρνο, όπου συνεργάζεται με τους οπλαρχηγούς Ι. Καραβίτη, Παύλο Νικολαΐδη, Σ. Κλειδή και Π. Γερογιάννη. Τον Απρίλιο του 1907 μαζί με τα σώματα των Παύλου Νικολαΐδη, Γ. Τσόντου και Ι. Καραβίτη επιτίθεται σε κομιτατζήδες στη Μπαρέσανη και στην Άνω Καλλινίκη. Πολλοί νέοι σπεύδουν τότε, να καταταχθούν στις ομάδες των Ελλήνων οπλαρχηγών. Στα τέλη του 1907 αναλαμβάνει την άμυνα στην περιοχή των χωριών Καμπάσνιτσα (Πρώτη) και Κλαδορράχη. Το Μάιο του 1908, ύστερα από συμπλοκή με Οθωμανικό απόσπασμα, νοτιοδυτικά του Μοναστηρίου καταφεύγει στο Μπούκοβο, όπου όμως τελικά συλλαμβάνεται. Απαγχονίζεται στις 25 Ιουνίου του 1908 στο Μοναστήρι, ως αντίποινα για τη δολοφονία του υποδιοικητή Ζεϊνέλ μπέη του Νυμφαίου.*

Είναι Καλοκαίρι. Ιούλιος του 1908. Όμως νοιώθω μέσα μου σαν να ‘ναι βαρύς Χειμώνας.

Νιώθω να μη θέλω να φύγω απ’ το κοιμητήριο. Ένα δάκρυ τρέχει απ’ τα μάτια μου.

* Έλα, Μοναστήρι! Ακούω τη φωνή του βοηθού μου.

Γυρίζω το κεφάλι μου. Τον βλέπω.

* Θα έρθω, αδελφέ μου, του απαντώ

Ο βοηθός φεύγει. Σηκώνομαι. Κάνω το σταυρό μου.

* Καληνύχτα, αδελφέ Πέτρο, λέω από μέσα μου, καλό σου ταξίδι! Ο θάνατός σου είθε να φέρει τη λευτεριά μας.

## 4η Οκτωβρίου 1910

*Ο Μακεδονικός αγώνας αν και έχει τυπικά τελειώσει το 1908 με τη παρέμβαση των Μεγάλων Δυνάμεων που δίνουν αμνηστία στους ένοπλους Έλληνες και Βουλγάρους, συνεχίζεται αφανώς από τους γηγενείς και βλαχόφωνους Έλληνες χωρίς βοήθεια απ’ την ελεύθερη Ελλάδα. Οι αλύτρωτοι Έλληνες του Μοναστηρίου, απλοϊκοί και επίσημοι, γνωστοί κι ανώνυμοι, συνεχίζουν να αμύνονται και να αντιστέκονται με το ελληνικό τους φρόνημα στις ξένες προπαγάνδες που εξαγριωμένες συνεχώς ξεχύνονται σε κάθε γωνιά της Μακεδονίας όμως με καμιά επιτυχία έστω κι αν τις περισσότερες φορές οι Τούρκοι τους στηρίζουν.*

* Όχι όχι, δεν θα χει γίνει έτσι! Ποτέ ποτέ ποτέ! Φωνάζω.
* Συνέβη κάτι, Μοναστήρι; Ακούω τη φωνή του βοηθού μου.

Γυρίζω το κεφάλι μου. Τον βλέπω δίπλα μου.

* Έχουμε πρόβλημα αδελφέ μου, βλέπεις, του λέω προσπαθώντας να ηρεμήσω
* Τι πρόβλημα; Με ρωτάει
* Οι Τούρκοι επέτρεψαν στους Βούλγαρους να μας πάρουν τις Εκκλησίες μας, του απαντώ
* Σοβαρά, Μοναστήρι;
* Εμ τι αστείο είναι;

 Ο βοηθός μου αγανακτεί.

* Τούρκοι, Τούρκοι… Μόνο που τους σκέφτομαι, νιώθω αναγούλα! Μου λέει, το ‘γραψες τουλάχιστον στο Πατριαρχείο;
* Δεν μπορεί να κάνει κάτι ο Πατριάρχης, αδελφέ μου, του απαντώ, αν επέμβει, μπορεί να δημιουργηθούν κι άλλα προβλήματα και μετά.. δεν τη γλιτώνουμε!

Ο βοηθός μου κάθεται. Αναστενάζει βαριά.

* Ούτε από λόγια, δεν θα παίρνουν αυτοί οι Τούρκοι, μουρμουράει, τύραννοι είναι και δεν ακούνε καθόλου! Τι άλλο πρέπει να περιμένουμε από δαύτους;

Τινάζομαι επάνω χαρούμενη. Τον πιάνω απ’ τους ώμους. Τον ταρακουνώ.

* Ποιος είπε πως δεν ακούνε; Του λέω, να δοκιμάσουμε μόνο!
* Τι να δοκιμάσουμε; Με ρωτάει
* Θα μαζέψουμε τους άλλους και θα κάνουμε όλοι μαζί διαμαρτυρία προς το Τούρκικο Διοικητήριο.
* Αχ! Αναστενάζει, αν όμως θυμώσουν πάλι μαζί μας, ποιος μας γλιτώνει!

Εκπλήσσομαι.

* Το Θεό που τον βάζεις, αδελφέ μου; Τον ρωτάω, ξέχασες πόσες φορές μας βοήθησε; Αποκλείεται να μη μας βοηθήσει και τώρα! Έλα, ας κάνουμε μια προσπάθεια αλλιώς η ψυχή μας αναπαυμό δεν θα χει.

 Ο βοηθός μου σκέφτεται.

* Χμμμ.. λέει, σαν να χεις δίκιο, Μοναστήρι! Ας το κάνουμε λοιπόν!
* Πάμε! Του λέω

Τρέχω προς την πόρτα.

## 11η Οκτωβρίου 1912

*Οι σκοποί των Νεότουρκων για τον πλήρη εκτουρκισμό των πληθυσμών της Οθωμανικής Αυτοκρατορίας είναι πλέον φανεροί και μια ακόμα μεγάλη απειλή για τους Έλληνες των αλύτρωτων περιοχών γεννιέται. Η Ελλάδα, βλέποντας την κατάσταση αυτή, αποφασίζει να συμμαχήσει με τη Βουλγαρία (!!!!), με τη Σερβία (!!!!) και το Μαυροβούνιο. Αυτή η βαλκανική συμμαχία στέλνει μήνυμα στο Σουλτάνο να σεβαστεί τα δικαιώματα των χριστιανών υπηκόων της Οθωμανικής αυτοκρατορίας, και, μετά την άρνησή του, ξεσπά ο Α’ Βαλκανικός πόλεμος. Ο ελληνικός στρατός με αρχιστράτηγο το διάδοχο του θρόνου και γιο του Βασιλέως Γεωργίου του Α’ Κωνσταντίνο απελευθερώνει το ένα μετά το άλλο τα σκλαβωμένα ελληνικά μέρη.*

Είναι μια βροχερή ημέρα του Οκτώβρη του 1912. Όμως τόσο ζωντανή! Βλέπω από μακριά τη Κοζάνη να χορεύει χαρούμενη με τους βοηθούς της. Ακούγονται χαρούμενα τραγούδια. Είναι γεμάτα θρίαμβο, δοξολογία! Νιώθω πως μου χουν λείψει τόσο καιρό. Η γαλανόλευκη με το βασιλικό στέμμα ανεμίζει ρυθμικά στα στέκια της Κοζάνης. Ο ουρανός φαίνεται πιο γαλανός από ποτέ. Κι ας έχει σύννεφα.

* Δόξα σοι ο Θεός! Λέω από μέσα μου, άλλη μια αδελφή μου απαλλάχτηκε από τη σκλαβιά! Φτάνει η σειρά μου!

Κλείνω τα μάτια μου. Φαντάζομαι τη δική μου απελευθέρωση: Να μπαίνει ο ελληνικός στρατός στα στέκια μου, να μου σπάει τις αλυσίδες, να υψώνει τη γαλανόλευκη στην αυλή μου στο Ατ Παζάρ, να λέμε όλοι μαζί τον Εθνικό Ύμνο, να κάνουμε την πιο τρανή δοξολογία στην Εκκλησία του Αγίου Δημητρίου, να χτυπάμε τις καμπάνες ασταμάτητα, την άλλη μέρα να έρθει στα στέκια μου η μάνα Ελλάς, να με σφίξει στην μητρική ζεστή αγκάλη της, που τόσα χρόνια νοσταλγώ… Το πιο όμορφο πανηγύρι στη ζωή μου!

Παίρνω μια βαθιά ανακουφιστική ανάσα.

* Αχ! Τι ωραία που θα ναι! Μουρμουρίζω.

*(εικόνα image\_1912.jpg)*

*Η σημαία του Διαδόχου Κωνσταντίνου*

## 26η Οκτωβρίου 1912

*Ο Ελληνικός στρατός είναι χωρισμένος στα δύο. Κι ενώ η 5η Μεραρχία ελευθερώνει στο βορρά ελληνικές πόλεις, έχοντας σκοπό να ελευθερώσει το Μοναστήρι ο διάδοχος Κωνσταντίνος, με τις υπόλοιπες ελευθερώνει τη Θεσσαλονίκη τη μέρα του πολιούχου της Αγίου Μεγαλομάρτυρα Δημητρίου του Μυροβλύτη.*

Αρχίζω να ανησυχώ.

* Τι θα πάθει η καημένη η Θεσσαλονίκη αν τελικά πέσει κι αυτή, όπως η Δράμα, στα χέρια των Βουλγάρων! Λέω ψιθυριστά

Ανατριχιάζω. Η καρδιά μου σφίγγεται. Το στομάχι μου ανακατεύεται. Μου περνά μια σκέψη. Σήμερα είναι η γιορτή του Αγίου Δημητρίου του Μυροβλύτη. Αναθαρρεύω.

* Θα βοηθήσει ο Άγιος, δεν μπορεί να την αφήσει, λέω από μέσα μου, Άγιε Δημήτριε βοήθησε να ελευθερώσει ο διάδοχος Κωνσταντίνος τη Θεσσαλονίκη!

 Μα... τι βλέπουν τα ματάκια μου; Τα τρίβω. Καμία αλλαγή! Ο ελληνικός στρατός μπαίνει στα στέκια της Θεσσαλονίκης. Σηκώνομαι χαρούμενη. Χοροπηδάω.

* Ζήτω! Η Θεσσαλονίκη ελευθερώθηκε! Δόξα σοι ο Θεός! Δόξα σοι ο Θεός!
* Που το είδες ότι ελευθερώθηκε, Μοναστήρι; Ακούω να με ρωτά ο στρατιώτης

Γυρνώ και τον βλέπω δίπλα μου.

* Να, εκεί! Του δείχνω με το δάκτυλο βορειοανατολικά προς τα στέκια της Θεσσαλονίκης

Εκείνος σηκώνεται. Παρατηρεί στο μέρος που του έδειξα.

* Ο Άγιος Δημήτριος ο Μυροβλύτης θα τους βοήθησε αλλιώς δεν εξηγείται, μου λέει
* Σίγουρα έτσι θα είναι, του απαντώ, αφού γιορτάζει σήμερα.
* Ειλικρινά, δεν υπάρχει αμφιβολία τώρα ότι θα τους βοηθήσει να σ’ ελευθερώσουν.
* Μακάρι, του λέω, απ’ το στόμα σας και στου Θεού τ’ αυτί.

Παίρνει μια βαθιά ανακουφιστική ανάσα.

Κοιτάζω τον ουρανό. Τα σύννεφα όλο και πυκνώνουν. Μικρές κρύες ψιχάλες αρχίζουν λίγο – λίγο να πέφτουν στο φουστάνι μου. Δεν με νοιάζει όμως. Χαμογελάω.

* Η ώρα φτάνει όπου να ναι, ψελλίζω με καρδιοχτύπι, θα ελευθερωθώ.
* Όχι μόνο θα ελευθερωθείς, και στεφάνι θα πάρεις για τον αγώνα σου, Μοναστήρι! Με χτυπά φιλικά στη πλάτη ο στρατιώτης, σε φαντάζομαι ήδη να το φοράς!
* Ε! Καλά! Για την ελευθερία των αδελφών μου και τη δική μου αγωνίστηκα, όχι για στεφάνι, του απαντώ γελώντας

Ο στρατιώτης κρυφογελάει. Σοβαρεύει. Γυρίζει το κεφάλι του. Κοιτάει αλλού.

* Συνέβη κάτι; Ρωτώ

Εκείνος δεν μου απαντά. Σηκώνεται.

* Περίμενε εδώ, μου λέει, πάω να πάρω το ντουφέκι μου γιατί το ξέχασα στη σπηλιά σου. Έρχομαι αμέσως!

Πάει να φύγει. Ταράζομαι. Του πιάνω το χέρι.

* Μα κι αν..; Τον ρωτώ δειλά
* Βρε, τι λέγαμε; Είμαι εγώ εδώ, κανείς δεν θα σε πειράξει. Έρχομαι σ’ ένα λεπτό.

Φεύγει. Μένω να τον κοιτάζω καθώς απομακρύνεται.

* Σίγουρα θα γυρίσει, λέω από μέσα μου

## 6η Νοεμβρίου 1912

*(εικόνα image\_1912.01.jpg + image\_1912.02.jpg)*

*Το Μοναστήρι βλέπει τον Άγιο Μεγαλομάρτυρα Δημήτριο το Μυροβλύτη*

*Το Μοναστήρι, εκτός από τους Έλληνες, δυστυχώς το χουν στις παράλογες κι επεκτατικές διεκδικήσεις τους και οι σύμμαχοί τους. Τους τελευταίους στηρίζουν οι Μεγάλες Δυνάμεις για δικά τους συμφέροντα. Μέσα σ’ αυτόν τον άμεσο ανταγωνισμό, το Μοναστήρι προδίδεται κρυφά στις Μεγάλες Δυνάμεις από τον Κρητικό πρωθυπουργό Ελευθέριο Βενιζέλο χωρίς καν να το υποψιαστεί κανένας Έλληνας. Η κατάσταση στενεύει όταν, λόγω μιας μικρής απροσεξίας, η 5η μεραρχία του Ελληνικού στρατού χάνει τη μάχη στο Σόροβιτς[[19]](#footnote-19) κι αναγκάζεται να υποχωρήσει στις 21 Οκτωβρίου 1912. Έτσι ο σερβικός στρατός φτάνει έξω από το Μοναστήρι, το οποίο και καταλαμβάνει με πενθήμερη μάχη και με την επέμβαση της Ρωσίας, η οποία δωροδοκεί με 20 χιλιάδες λίρες το πασά του Μοναστηρίου για να τους το παραδώσει. Ο σερβικός στρατός μπαίνει στο Μοναστήρι στις 6 Νοεμβρίου 1912, τη μέρα που ο ελληνικός στρατός ελευθερώνει τη Φλώρινα. Χάνεται έτσι το Ελληνικότατο Μοναστήρι, το προπύργιο του Έθνους μας, το κέντρο των Βλάχων, η καρδιά του Μακεδονικού αγώνα…*

Δεν έρχεται όπως βλέπω ο στρατιώτης. Κοιτάζω προς τα στέκια της Φλώρινας. Ακούγονται χαρούμενες φωνές και γέλια. Φαίνεται πως γιορτάζουν. Μικρές στάλες χαλάζι αρχίζουν να πέφτουν στο φουστάνι μου. Σιγά – σιγά πέφτουν κι άλλες μαζεμένες. Μα, τι βλέπω; Ένα φως ξεπροβάλλει δειλά απ’ το βάθος. Τρίβω τα μάτια μου. Καμιά αλλαγή.

* Μοιάζει με τ’ άκτιστο φως, λέω από μέσα μου, λες να ‘ναι αυτό;

Κάνω τρομαγμένη το σταυρό μου. Το φως δεν φεύγει. Ζωηρεύει ακόμη πιο πολύ. Γίνεται σαν ήλιος. Και πιο πολύ ακόμη. Σαν χίλιοι ήλιοι μαζί. Μένω έκθαμβη. Βλέπω μέσα έναν λαμπρό καβαλάρη. Τον αναγνωρίζω. Είναι ο Άγιος Μεγαλομάρτυρας Δημήτριος ο Μυροβλύτης. Και φαίνεται πανικόβλητος.

* Έρχονται! Έρχονται ! Μου λέει

Πάω να ρωτήσω. Μα η φωνή μου δεν βγαίνει. Ακούγεται τόσο βραχνή και ξεψυχισμένη. Το φως χάνεται. Όλα τα βλέπω σκοτεινά.

* Μάλλον θ’ αργήσει λίγο η ώρα της λευτεριάς, σκέφτομαι, μα θα ‘ρθει, που θα πάει!

Παρατηρώ τις αλυσίδες στα χέρια μου.

* Αυτές θα σπάσουν! Σίγουρα θα σπάσουν! Μουρμουρίζω

Ακούω ποδοβολητά. Κοιτάζω προς τα νότια. Δεν μπορώ να δω. Υπάρχει ομίχλη από το χαλάζι.

* Βούλγαροι πάντως δεν πρόκειται να είναι, λέω από μέσα μου

Ακούω και άγριες φωνές και σφυρίγματα από πίσω μου. Μια γλώσσα που δεν γνωρίζω. «Βάρβαροι θα ναι» συλλογίζομαι.

* Βοήθεια, Έλληνες! Φωνάζω

Κανείς δεν μ’ ακούει. Γυρνάω το κεφάλι. Τι βλέπω; Έρχονται προς το μέρος μου Σέρβοι.

* Σέρβοι! Σέρβοι ! Βοήθεια, Έλληνες! Σώστε με! Φωνάζω

Κάτι μου λένε αλλά δεν καταλαβαίνω. Μου βγάζουν τις αλυσίδες. Με δένουν με άλλες πιο βαριές. Δεν μπορώ σχεδόν να κουνήσω τα χέρια μου.

* Βοήθεια! Βοήθεια ! Σώστε με, Έλληνες! Φωνάζω

Δεν ακούει κανείς τη φωνή μου.

* Αχ! Βοηθήστε με, Έλληνες! Μη μ’ εγκαταλείπετε στα χέρια τους! Φωνάζω πάλι όσο πιο δυνατά μπορώ.

Κοιτώ. Δεν με προσέχει κανένας Έλληνας. Αρχίζω να κλαίω.

* Δεν με θέλετε εμένα; Σώστε με, σας παρακαλώ!

Στράφι ο κόπος. Οι Σέρβοι υψώνουν μια απαίσια κι άγνωστη σημαία στα στέκια μου. Δική τους θα ναι, σκέφτομαι. Γελούν με τις φωνές μου. Με κοιτούν σαν να μου λένε:

* Είσαι τυχερή που είσαι δική μας!

Λες και δεν υπήρξα ποτέ ελληνική. Νιώθω να τρίζουν τα κόκκαλα μου.

* Βοηθήστε με, Έλληνες! Σας παρακαλώ! Μη με ξεχνάτε! Σας ικετεύω! Φωνάζω με κλάματα

Μάταια όμως. Βάζω τα αλυσοδεμένα χέρια στο κεφάλι μου. Σχίζω το βρεγμένο μαντήλι μου. Το βγάζω απότομα και το πετάω κάτω στις λάσπες.

* Αλέξανδρε! Αλέξανδρε ! Αδελφέ μου! Βγες, αρχίζω να φωνάζω κλαίγοντας, βγείτε όλοι απ’ τους τάφους! Βγείτε! Καπετάν Κώττα! Φίλιππε! Πέτρο! Βοηθήστε με! Ελάτε να μ’ ελευθερώσετε! Όλοι με ξέχασαν!
* Πάψε πια να σκούζεις! Ακούω μια αυστηρή γυναικεία φωνή

Η Σερβία θα ναι, σκέφτομαι. Το παράπονό μου νιώθω να φουσκώνει. Αγριεύω περισσότερο.

* Όχι όχι! Θα φωνάζω μια ζωή ωσότου με δώσεις στην μάνα Ελλάδα! Της ανταποδίδω με θυμό και δάκρυα χωρίς να τη κοιτάξω

Αυτή δεν απαντάει. Κλαίω με λυγμούς. Χτυπάω το κεφάλι μου στο έδαφος. Πιάνω τις αλυσίδες και προσπαθώ με όλη μου τη δύναμη να τις βγάλω απ’ τα χέρια μου. Δεν τα καταφέρνω. Είναι πάρα πολύ βαριές.

* Έλα να με σώσεις, Αλέξανδρε! Σ’ ικετεύω! Φωνάζω

Ούτε λαλιά! Κανείς δεν μ’ ακούει. Πιάνω με δύναμη τα βρεγμένα μαλλιά μου. Αναμαλλιάζομαι. Ξεριζώνω μια τούφα. Τη πετάω κάτω.

* Έλα, πιες αυτό να ηρεμήσεις, ακούω στοργική τη φωνή της Σερβίας

Γυρίζω το κεφάλι μου. Τη βλέπω δίπλα μου να μου δίνει ένα ποτήρι με ένα περίεργο νερό. Το παίρνω. Το επεξεργάζομαι με προσοχή.

* Γιατί είναι έτσι κόκκινο το νερό; Τη ρωτάω
* Φάρμακο είναι. Πιες το, θα σε κάνει να νιώσεις καλύτερα, μου απαντάει χαμογελαστή

 Έχει απαίσια γεύση αλλά το πίνω. Δίνω το ποτήρι στη Σερβία. Νιώθω πιο ήρεμη.

* Θες να σου φέρω κι άλλο ή νιώθεις καλά; Με ρωτάει γλυκανάλατα
* Καλά είμαι. Μόνο, σας παρακαλώ, μη κάνετε κακό στην μάνα Ελλάδα, της λέω.

Εκείνη γελάει σαρκαστικά. Μαζί της γελάνε κι όλοι οι βοηθοί της.

* Ω! Τι λες τώρα! Δεν πρόκειται να της πειράξω ούτε τρίχα! Ορθόδοξες Χριστιανές δεν είμαστε κι οι δύο; Πώς να της κάνω κάτι κακό;

Φεύγει γελώντας. Μένω να τη κοιτάζω σιωπηλή καθώς απομακρύνεται. Όλοι οι Σέρβοι σταματούν να γελάνε και διασκορπίζονται ολόγυρά μου. Πολλοί απ’ αυτούς φεύγουν απ’ τα στέκια μου και πάνε προς τα δυτικά. Οι άλλοι εξερευνούν με περιέργεια και επιμονή το χώρο.

Αναρωτιέμαι: άραγε το εννοούσε η Σερβία αυτό που είπε ή ήθελε μόνο να με ησυχάσει; Ποιος ξέρει!

* Άσε, λέω από μέσα μου, θα φανεί με τον καιρό αν το «αστείο» της είναι αληθινό!

Σηκώνομαι. Πηγαίνω στο δωμάτιό μου. Κλείνω τη πόρτα.

Να γράψω γράμμα στη μάνα Ελλάδα να πει στη Σερβία να με ελευθερώσει; Σκέφτομαι, θα το δεχτεί ή όχι;

Κάνω βόλτες γύρω απ’ το γραφείο μου. Κάθομαι. Αρχίζει η κοιλιά μου να πονάει. Ωχ! Αποφασίζω να στείλω. Πιάνω τη πένα. Βγάζω ένα χαρτί. Ο πονόκοιλος οξύνεται. Ωχ! Δεν μπορώ να γράψω. Μου πέφτει η πένα απ’ το χέρι. Ωχ! Πονώ! Μα τι συνέβη; Σηκώνομαι όρθια. Ωχ! Ο πόνος χειροτερεύει. Τι να ‘ταν αυτό το φάρμακο; Ωχ! Μ’ ακούει κανείς; Δεν νιώθω τα πόδια μου. Ωχ! Ωχ ! Πέφτω κάτω στο έδαφος. Ωχ! Ζαλίζομαι. Νερό! Ωχ! Πονάω! Τα μάτια μου κλείνουν. Τι συνέβη πια; Μάνα Ελλάς, πονώ! Δεν ακούγομαι. Βοήθεια! Ωχ! Μάνα Ελλάς, σε παρακαλώ, σώσε με...

**ΤΕΛΟΣ**

*(εικόνα image\_telos.jpg)*

*Το Μοναστήρι λιπόθυμο*

# Αντί επιλόγου

*Το Μοναστήρι παραμένει υπό σερβική κατοχή και κατά τη διάρκεια του Β’ βαλκανικού πολέμου. Με τη Συνθήκη του Βουκουρεστίου, όπου τερματίζονται οριστικά οι βαλκανικοί πόλεμοι, αν και το περισσότερο μέρος της Μακεδονίας, η Κρήτη ελευθερώνεται και ενώνεται με την Ελλάδα, το Μοναστήρι και οι γύρω περιοχές του, με την υπόδειξη των Μεγάλων Δυνάμεων και την «άδεια(!)» του Βενιζέλου, παραχωρούνται στη Σερβία!!! (Κατακαημένο Μοναστήρι!)*

Θυμάμαι όταν άνοιξα το τάφο του Μοναστηρίου το 1913, ένα χρόνο μετά το χαμό του. Ήταν ζωντανό ακόμη μα χτυπημένο από τη βαριά πλάκα που είχε πέσει πάνω του. Το βλέμμα του ήταν στραμμένο στον Βενιζέλο, που με κοίταζε σκιαγμένος, και του έλεγε με λόγια που έμπαιναν κατευθείαν στη καρδιά:

«Μη λυπάσαι, Λευτέρη. Δεν με πλήγωσες εσύ μα κάποιοι άλλοι που δεν θέλουν να είμαι ελληνική. Γιατί όμως έγινες συνένοχός τους, γιατί; Γιατί;»

Αυτά τα λόγια τα ένιωσα μέσα μου, σαν να μιλούσε η ηρωική ψυχή του. Το ένιωσαν κι οι σύμβουλοί μου. Κάποιοι απ’ αυτούς μου σηκώθηκαν να φύγουν. Ένιωθαν ενοχή και δεν το άντεχαν.

Αργότερα, το 1991, οι βοηθοί του Μοναστηρίου, που φιλοξενούνταν στα στέκια της Θεσσαλονίκης, μου ‘δωσαν αυτό το ημερολόγιο που είχε γράψει. Το διάβασα και έκλαψα. Υποσχέθηκα πως όταν θα μου δοθεί ξανά ευκαιρία για να το ελευθερώσω, δεν θα την αφήσω να πάει χαμένη. Ναι, θα έρθει αυτή η μέρα. Το ξέρω. Πάλι με χρόνια με καιρούς.

**Η Ελλάς**

*(εικόνα image\_anti\_epilogoy.jpg)*

*Δεν πρέπει να ξεχαστεί ποτέ η Ελληνικότητα του Μοναστηρίου. Δεν πρέπει να το εγκαταλείψουμε.
Το Μοναστήρι είναι η πρωτεύουσα του Μακεδονικού Αγώνα, «ο Πλάτανος της Μακεδονίας» (Ίων Δραγούμης).
Το Μοναστήρι είναι Ελλάδα, η Μακεδονία είναι Ελλάδα.*

# Πηγές

* el.wikipedia.org
* users.uoa.gr/~nektar/history/2romanity/sacking\_constantinople.htm
* www.impantokratoros.gr/epektash-xristianismou-diogmoi.el.aspx
* ΤΟ ΒΗΜΑ, Κυριακή 18-04-2004, Κωδικός άρθρου Β14142C081). Τουτέστιν, τα ιδρυτικά κεφάλαια των Τραπεζών των σημερινών μας εταίρων

# Βοηθήματα

* Florina – history. Blogspot. gr./2014/02.blog. Post. html
* vlahofonoi. Blogspot. Com
* www. antibaro.gr/article/22458
* Ο Άγιος Κοσμάς και η ελληνικότητα της Μακεδονίας. Πρακτικά 17ου Πνευματικού συμποσίου προς τιμήν του Αγίου Ιερομάρτυρος και Ισαποστόλου Κοσμά του Αιτωλού στην Ιερά Μονή Αγίου Κοσμά Αρναίας 24 Αυγούστου 2018. Ιερά Μονή Αγίου Κοσμά Αιτωλού Αρναίας. (2019).
* Ορθόδοξο Χριστιανικό Περιοδικό, Προς τη Νίκη, τεύχος 817, Μάρτιος 2018, σελ. 94 – 95
* Ορθόδοξο Χριστιανικό Περιοδικό, Προς τη Νίκη, τεύχος 819, Μάιος 2018, σελ. 168 – 169
* Ορθόδοξο Χριστιανικό Περιοδικό, Προς τη Νίκη, τεύχος 823, Σεπτέμβριος 2018, σελ. 302 – 303
* Αθηνάς Τζινίκου – Κακούλη, Καπετάν Κώττας: ο εθνομάρτυρας γηγενής Μακεδονομάχος. (2000)
* Αρτέμιδος Π. Μενάγια (Χλόη Αχαϊκού), Ακριβοπληρωμένη λευτεριά, τόμος 2ος, Αδελφότης «Η Άμπελος». (2002)
* Αρτέμιδος Π. Μενάγια, Παύλος Μελάς, τόμος 1ος, Αδελφότης «Η Άμπελος». (2003)
* Αντωνίου Θεμ. Νταλαμάνγκα, Αλησμόνητες πατρίδες του Ελληνισμού (Οι πατρίδες της καρδιάς μας), Εκδόσεις Πελασγός Ιωάννης Χρ. Γιαννάκενας. (2019).
* Αντωνίου Μιχ. Κολτσίδα, Ιστορία του Μοναστηρίου της Πελαγονίας και των περιχώρων, Εκδόσεις Αδελφοί Κυριακίδη α.ε. (2003)
* Γαλάτεια Γρηγοριάδου – Σουρέλη, Καπετάν Κώττας, Εκδόσεις Ψυχογιός. (1992).
* Ενωμένης Ρωμιοσύνης, Μέγας Αλέξανδρος, Ο βασιλεύς των Ελλήνων, Επιμέλεια: Θεοφάνης Μαλκίδης, Σειρά: Ιατρικά Νάματα.
* Ιωάννου Κ. Χόλεβα και Αθανασίου Λ. Κορμάλη, Ίων Δραγούμης, Οι ιδέες και οι αγωνίες του, το έργο και η δολοφονία του, Εκδόσεις Πελασγός Ιωάννης Χρ. Γιαννάκενας. (2013).
* Μιχαήλ Γ. Τρίτου, Κοσμάς ο Αιτωλός: Ο φωτιστής του Γένους και Προφήτης. Εκδόσεις Αποστολική Διακονία. (2009).
* Ναταλίας Παύλου Μελά, Παύλος Μελάς, Εκδόσεις Δωδώνη (1964)
* Νικόλαου Γεωργίου Κοεμτζοπούλου, Καπετάν Κώττας ο πρώτος Μακεδονομάχος. (1968)
* Ρούλας Παπαδημητρίου, Η Εκκλησία στο Μακεδονικό αγώνα, Εκδόσεις Αποστολική Διακονία. (2001)
* Παντελή Γ. Τσάλλη, Το δοξασμένο Μοναστήρι, Ήτοι ιστορία της πατριωτικής δράσεως της πόλεως Μοναστηρίου και των περιχώρων από του έτους 1830 μέχρι του 1903, Δημόσια βιβλιοθήκη Φλώρινας. (1932)
1. Βιλαέτι: (Στα τούρκικα) Νομός [↑](#footnote-ref-1)
2. Εάλω η Πόλις: (Στην αρχαία ελληνική γλώσσα) Η Πόλη κυριεύτηκε! [↑](#footnote-ref-2)
3. Ρωμανία: Έτσι λεγόταν η Βυζαντινή Αυτοκρατορία [↑](#footnote-ref-3)
4. επάρθεν: (Στην αρχαία ελληνική γλώσσα) Πάρθηκε! [↑](#footnote-ref-4)
5. Ρούμελη: Έτσι έλεγαν οι Τούρκοι τη Στερεά Ελλάδα. Από τις τούρκικες λέξεις Ρουμ (Ρωμιός) + Υλί (Χώρα). [↑](#footnote-ref-5)
6. Φιρμάνι: (Στα τούρκικα) Άδεια [↑](#footnote-ref-6)
7. Οι Τούρκοι ονομάζανε Καζίνα τα χριστιανικά καφενεία. [↑](#footnote-ref-7)
8. Ανατολική Ρωμυλία: (Ορθότερα) Ανατολική Ρουμελία. [↑](#footnote-ref-8)
9. Απόστολος Μαργαρίτης: Προσήλυτος Ρουμάνος δάσκαλος και στυγνό όργανο της Ρουμανικής προπαγάνδας [↑](#footnote-ref-9)
10. Ρούλια ή Χρούλια Φλωρίνης: Σημερινό Κώττας Φλωρίνης [↑](#footnote-ref-10)
11. Στρέμπενο Φλωρίνης: Σημερινά Ασπρώγεια Φλωρίνης [↑](#footnote-ref-11)
12. Τσαμουριά: Ο ακριτικός νομός Θεσπρωτίας Ηπείρου [↑](#footnote-ref-12)
13. Λέχοβο: Σημερινό Ηρωικό Φλωρίνης [↑](#footnote-ref-13)
14. Νερέτι : Σημερινός Πολυπόταμος Φλωρίνης [↑](#footnote-ref-14)
15. Στάτιτσα ή Σιάτιστα Καστοριάς: Σημερινό Μελάς Καστοριάς [↑](#footnote-ref-15)
16. Υδραγόρας: Ποτάμι κοντά στο Μοναστήρι [↑](#footnote-ref-16)
17. Νταζίβε Γκρίτσκι (Στο σλάβικο ιδίωμα που μιλούσαν τότε οι σλαβόφωνοι Έλληνες): Ζήτω η Ελλάς! [↑](#footnote-ref-17)
18. Κορέστια: Περιοχή της Καστοριάς [↑](#footnote-ref-18)
19. Σόροβιτς: Σημερινό Αμύνταιο Φλωρίνης. [↑](#footnote-ref-19)